RM10.8 juta untuk Hospital Duchess of Kent – Lim Guan Eng

SANDAKAN: Kerajaan Persekutuan menyalurkan dana RM10.8 juta untuk membeli alat perubatan dan pembinaan bangunan tambahan Hospital Duchess of Kent, Sandakan.

Menteri Kewangan, Lim Guan Eng, berkata daripada jumlah itu, sebanyak RM7.4 juta untuk menggantikan alat perubatan dan kelengkapan hospital yang rosak serta pembelian peralatan hospital.

“Kos pembangunan pula sebanyak RM3.4 juta. Ini untuk pembinaan bangunan rekod perubatan dan klinik telinga-hidung-tekak (ENT) yang baharu.

“Secara keseluruhannya, sebanyak RM6 juta peruntukan daripada Kementerian Kewangan, manakala RM4.8 juta daripada Kementerian Kesihatan,” katanya dalam sidang media selepas program Tinjauan Mesra di Pasar Elopura, di sini hari ini.

Guan Eng berkata, pembelian alat perubatan itu yang diperlukan hospital iaitu pembelian mesin imbas MRI (Magnetic Resonance Imaging) yang akan siap pada tahun depan bernilai RM3 juta.

“Selain itu, ia juga untuk pembelian sebuah mesin ultrasound mudah alih bernilai RM300,000 dan dua buah set kraniotomi bernilai RM500,000 serta memperbaiki kemudahan hospital,” katanya.

Mengenai pembinaan parkir kereta yang baharu, beliau berkata, projek itu akan dilakukan secara penswastaan oleh Kementerian Kesihatan.

“Tapak tanah sedang dikenal pasti dan perbincangan lanjut akan diadakan bersama pemimpin di sini.

“Kelulusan peruntukan ini diharap dapat meningkatkan kualiti perkhidmatan yang diberikan kepada pesakit, sekali gus meningkatkan kualiti hidup lebih 400,000 penduduk di Sandakan,” katanya. – Berita Harian


MA63: Sabah Boleh Tuntut Di PCA Jika Rundingan Dengan Kerajaan Persekutuan Gagal

KOTA KINABALU: Sabah tidak mempunyai locus standi untuk membawa kes tuntutan Perjanjian Malaysia 1963 (MA63) ke dalam Mahkamah Keadilan Antarabangsa (ICJ), namun perkara itu boleh dirujuk ke Mahkamah Timbang Tara Tetap (PCA) jika rundingan dengan Kerajaan Persekutuan gagal.

Presiden Persatuan Momogun Rungus Sabah (Samora), Datuk Jelani Hamdan berkata, sebagai perjanjian antarabangsa yang diiktiraf oleh Pertubuhan Bangsa-Bangsa Bersatu (PBB), Sabah tidak boleh dihalang untuk merujuk kes tersebut ke PCA bagi mencari jalan penyelesaian terhadap setiap pelanggaran dalam MA63 oleh Kerajaan Persekutuan.

Beliau yang juga seorang pengamal undang-undang berkata, langkah untuk membawa tuntutan MA63 ke peringkat antarabangsa bagaimanapun perlu menjadi pilihan terakhir kerana adalah lebih baik jika pertikaian yang timbul diselesaikan secara rundingan terlebih dahulu.

“Bila didaftarkan di PBB pada tahun 1976, MA63 telah menjadi perjanjian antarabangsa dan tidak lagi tertakluk kepada British sahaja maka undang-undang ini kalau dilanggar Sabah ada remedy iaitu kalau dilanggar apa yang perlu kita buat serta di mana mahkamah yang layak.

“Persoalannya adakah Sabah layak bawa kes ke ICJ, tidak boleh, jadi kalau macam begitu bagaimana mahu menuntut hak kita, maka ICJ ada banyak komponen antaranya PCA seperti kes Iran menentang Amerika Syarikat (US) tahun lalu apabila Iran menuntut dana RM2 bilion yang dibekukan oleh US,” katanya ketika ditemui pemberita semalam.

MA63 yang didraf British mengikut Akta Parlimen telah ditandatangani oleh Singapura, Malaya, Sabah dan Sarawak sebagai salah satu syarat pembentukan Malaysia.

Bagaimanapun, sejak dokumen tersebut ditandatangani sehingga ke hari ini, pelaksanaannya masih belum dibuat terutama berkaitan kuasa autonomi Sabah dan Sarawak menyebabkan kedua-dua negeri itu menuntut supaya MA63 dilaksanakan.

April lalu, Perdana Menteri, Tun Dr. Mahathir Mohamad telah membentangkan Rang Undang-Undang (RUU) Perlembagaan (Pindaan) 2019 di Dewan Rakyat, namun tidak diluluskan kerana gagal mendapat undi majoriti dua pertiga.

Jelani yang baru menghabiskan kursus undang-undang antarabangsa selama sebulan bersama ICJ di The Hague, Belanda berkata, pelaksanaan MA63 kini bergantung kepada keputusan Kerajaan Pakatan Harapan melalui rundingan dengan Sabah dan Sarawak, namun kedua-dua negeri perlu menilai sama ada mahu menunggu sehingga 20 tahun lagi atau menpercepatkan pelaksanaannya.

Mengulas tentang langkah Ahli Parlimen Sarawak yang berkecuali semasa undian di Dewan Rakyat, Jelani menjelaskan secara peribadi beliau turut melihat pindaan tersebut hanyalah kosmetik.

Ini kerana katanya, dua perkara perlu dinilai iaitu adakah pindaan yang mengembalikan perkataan asal Perlembagaan sama dengan MA63 sudah cukup atau perlu disertakan dengan penambahbaikan supaya hak Sabah dan Sarawak dapat dicapai sepenuhnya.

Beliau menjelaskan contoh terbaik adalah Perjanjian United Kingdom (UK) yang memberi kuasa autonomi kepada wilayah-wilayah terlibat iaitu Wales, Scotland, England dan Republik Ireland.

“Pada pendapat saya itu pindaan kosmetik kerana masih terikat dengan Perlembagaan Persekutuan 1957 ini bermaksud Sabah cuma sebuah negeri tanpa keistimewaan.

“Jadi kalau mahu kekalkan perkataan asal Perlembagaan boleh cuma disertakan dengan pindaan Perkara 160 supaya tidak terikat dengan 1957, Perdana Menteri sudah bagi peluang untuk berunding dan kita ada menteri undang-undang dari Sabah sepatutnya beliau faham kalau sendiri tidak pandai apa boleh buat,” tambahnya.


19 Individu Ditahan Dalam Op Sarang Di Sekitar KK

KOTA KINABALU, 29 Dis: Seramai 19 individu ditahan atas pelbagai kesalahan penyalahgunaan dadah dalam operasi dijalankan di sekitar Kota Kinabalu termasuk Manggatal selama seminggu bermula 21 Dis lepas.

Ketua Polis Daerah Kota Kinabalu ACP Habibi Majinji berkata kesemua individu ditahan itu berumur antara 21 hingga 44 tahun termasuk dua daripada mereka adalah warga asing.

“Polis turut merampas dadah jenis syabu seberat 43.27 gram yang dianggarkan bernilai RM6,490.50,” katanya dalam kenyataan hari ini.

Habibi berkata usaha membanteras pengedaran dan penagihan dadah di Kota Kinabalu dan kawasan sekitarnya akan sentiasa diperhebatkan demi kesejahteraan dan ketenteraman awam.

Orang ramai turut diminta memberi kerjasama menyalurkan maklumat berkaitan kepada Ibu Pejabat Polis Kota Kinabalu (IPD) di talian 088-529 220 atau menerusi Facebook IPD Kota Kinabalu, katanya.


RELA Kawal Penduduk Luar Bandar Di Sabah

KOTA KINABALU: Jabatan Sukarelawan Malaysia (RELA) Sabah akan memastikan penduduk luar bandar tidak terlepas mematuhi perintah kawalan pergerakan (PKP) sehingga 14 April ini.

Pengarah RELA Sabah Mohd Pauzi Jhumat berkata, pihaknya akan terus berganding bahu sebagai ‘barisan hadapan’ bersama agensi lain dalam menangani penularan wabak Covid-19 di negeri itu.

Menurutnya, segelintir penduduk luar bandar yang berkumpul atau keluar sesuka hati menggunakan jalan pintas masih berlaku di kawasan kampung bagi mengelak sekatan jalan PKP.

“Difahamkan, kebanyakan kampung sudah memasang sepanduk dan papan tanda larangan orang awam melalui jalan masuk ke kampung mereka tanpa tujuan penting.

“Namun, masih ada segelintir orang luar yang berani keluar sesuka hati menggunakan laluan kampung untuk mengelak sekatan selain daripada berkumpul,” katanya.

Menurutnya, anggota RELA yang disertai dari hampir keseluruhan kawasan kampung di negeri itu juga berperanan mengawal kegiatan orang awam dalam membantu pihak Polis Diraja Malaysia (PDRM) dan Angkatan Tentera Malaysia (ATM).

“RELA di setiap kampung berhak menegur mana-mana individu yang ingkar arahan kerajaan dan memaklumkan kepada pihak polis untuk susulan tindakan lanjut,” katanya.

Mohd Pauzi berkata, seramai 1,250 anggota RELA daripada bahagian Pengurusan Bencana RELA bertugas setiap hari dalam membantu pihak PDRM dan ATM mengadakan pelbagai tugasan seperti sekatan jalan raya, kawalan pusat kuarantin, penguatkuasaan dan pemantauan pematuhan PKP.

Menurutnya, RELA turut terlibat menjalankan rondaan, kawalan termasuk kawasan sempadan serta aktiviti kebajikan sepanjang tempoh PKP.

Difahamkan, jumlah penyertaan anggota RELA berdaftar juga semakin bertambah apabila merekodkan seramai 302,887 anggota terdiri daripada 177,826 lelaki dan 125,061 wanita berbanding pada 2018 iaitu 258,066 anggota.


Demi Kepentingan Rakyat, Ku Li Sedia Jadi PM Interim

KUALA LUMPUR: Veteran UMNO Tengku Razaleigh Hamzah berkata, beliau tidak menolak sekiranya diberi kepercayaan untuk dipilih sebagai Perdana Menteri interim jika negara sekali lagi berdepan krisis politik.

Memetik laporan Sinar Harian, Ahli Parlimen Gua Musang yang lebih dikenali sebagai Ku Li itu berpendapat, sesiapa sahaja termasuk dirinya akan memikul tanggungjawab tersebut jika ia dibuat demi kepentingan rakyat.

“Kalau dengar kepada banyak laporan takut kita hendak mencuba pun tetapi kalaulah itu menjadi tanggungjawab sesiapa sahaja mesti memikulnya kerana demi kepentingan rakyat dan negara,” katanya.

Beliau berkata demikian ketika menjawab pertanyaan Tokoh Wartawan Negara, Tan Sri Johan Jaaffar dalam sebuah program bual bicara Bersama Ku Li yang disiar di semua platform Sinar Harian pada Rabu.

Pada 24 Februari tahun lalu, Malaysia buat pertama kalinya mempunyai Perdana Menteri Interim apabila Tun Dr Mahathir Mohamad meletak jawatan sebagai perdana menteri ketujuh.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang berkenan menerima peletakan jawatan itu, bagaimanapun kemudiannya telah berkenan Dr Mahathir sebagai perdana menteri interim.

Pelantikan itu adalah sementara menunggu pelantikan Perdana Menteri yang baharu selaras Perkara 43 (2)(a) Perlembagaan Persekutuan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi Maut Selepas Disapu Dadah Pada Gusi Oleh Ibunya

Seorang wanita didakwa di membunuh bayinya berusia setahun dengan menyapu dadah jenis heroin di gusi mangsa dalam cubaan menidurkannya.

Bagaimanapun ketika wajahnya dirakam lensa kamera wartawan, Kimberly Nelligan, 33, menunjukkan isyarat jari tengah.

Berdasarkan pertuduhan, Kimberly didakwa melakukan perbuatan itu terhadap anak perempuannya sebanyak 15 kali dalam tempoh dua bulan yang menyebabkan mangsa meninggal dunia pada 19 Oktober 2018.

Susulan kejadian itu, Kimberly ditahan dan dituduh membahayakan kanak-kanak dan juga memiliki dadah.

Namun, Kimberly mengaku tidak bersalah di atas dua pertuduhan itu.

Dokumen mahkamah menjelaskan dengan terperinci bagaimana mangsa meninggal dunia akibat diberi dadah tersebut di mana amaun yang sedikit juga boleh menyebabkan keracunan toksik yang teruk.

Pada awalnya tertuduh menafikan dia pernah mengambil heroin tetapi akhirnya mengaku mengambil dadah itu setiap minggu selama dua bulan sebelum kematian anaknya.

Dalam keterangan bapa mangsa kepada polis, dia ternampak suspek menyapu dadah itu di gusi anaknya sebanyak 15 kali.

Kimberly juga pernah melakukan perbuatan itu kepada dua orang anaknya yang lain ketika bayi meskipun tiada niat untuk menyakiti mereka.

Kimberly berdepan dengan hukuman penjara setahun dan denda $2,000 kerana membahayakan kanak-kanak.

Bagi kesalahan penyalahgunaan dadah, dia berdepan dengan penjara 180 hari dan denda $1,000.


SPRM Tahan Penjawat Awam & Pengurus Syarikat Disyaki Kemuka Tuntutan Palsu RM336,000

SANDAKAN: Pengurus syarikat dan seorang penjawat awam ditahan Suruhanjaya Pencegahan Rasuah Malaysia (SPRM) kerana disyaki terbabit kes tuntutan palsu berjumlah kira-kira RM336,000.

Sumber berkata, dua lelaki berusia 46 tahun itu ditahan ketika hadir ke pejabat SPRM Sandakan semalam bagi membantu siasatan.

Katanya, mereka dipercayai terlibat dengan tuntutan palsu membabitkan penyelenggaraan bot Klinik Bergerak 1Malaysia di Kinabatangan dua tahun lepas.

“Dua suspek ini telah dibawa ke Mahkamah Majistret Sandakan bagi permohonan reman dan majistret Wan Farrah Farriza Wan Ghazal kemudian membenarkan kedua-duanya direman selama enam hari bermula hari ini hingga 12 April,” katanya.

Sementara itu, Pengarah SPRM Sabah, S Karunanithy ketika dihubungi mengesahkan penahanan dua lelaki itu dan berkata siasatan dibuat mengikut Seksyen 18 Akta SPRM 2009.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rekod Baharu! 11,079 kes Covid-19, 125 Kematian Dicatat Hari Ini

PUTRAJAYA: Kementerian Kesihatan melaporkan 11,079 kes baharu Covid-19, iaitu rekod tertinggi dilaporkan dengan 125 kematian.

Sebelum ini rekod tertinggi dilaporkan adalah pada 10 Julai lalu iaitu 9,353 kes.

Seramai 5,990 pesakit pulih, menjadikan keseluruhan 753,328 daripada 855,949 pesakit Covid-19 sembuh, manakala angka korban meningkat kepada 6,385 orang.

Ketua Pengarah Kesihatan, Dr Noor Hisham Abdullah, berkata terdapat 96,236 kes aktif di seluruh negara dengan 456 daripada 972 pesakit di unit rawatan rapi memerlukan bantuan pernafasan.

Selangor terus kekal menjadi negeri yang mencatatkan kes tertinggi dengan 5,263 kes, iaitu kira-kira separuh daripada jumlah keseluruhan.

Ini diikuti Kuala Lumpur dengan 1,521 kes, Negeri Sembilan (1,033), Kedah (497), Sarawak (472), Johor (406), Perak (329), Melaka (323), Pahang (321), Sabah (239), Pulau Pinang (234), Kelantan (211), Terengganu (93), Putrajaya (77) dan Labuan (60), manakala Perlis tidak mencatatkan kes baharu.

Daripada jumlah kes baharu itu, 27 ialah kes import dan baki 11,052 penularan tempatan.


Indonesia Akan Tutup Pulau Komodo Pada 2020

JAKARTA: Destinasi pelancongan popular Pulau Komodo akan ditutup mulai awal tahun 2020, lapor agensi berita Anadolu, memetik agensi pelancongan Nusa Tenggara Timur pada Khamis.

Mengikut perancangan ia akan ditutup selama setahun untuk menjalankan kerja-kerja baik pulih bagi memastikan keindahan semula jadi pulau itu terus terpelihara.

Perkara itu mendapat persetujuan Presiden Indonesia Joko Widodo selepas beliau melawat pulau berkenaan.

Anggaran kos baik pulih sebanyak 100 bilion rupiah (AS$7 juta).

Bagaimanapun, cadangan itu menerima bantahan penduduk setempat. Pulau Komodo merupakan antara 12 pusat pelancongan marin terbesar di Indonesia.


Lelaki Ditemukan Meninggal Dunia Di Belakang Lot Kedai

TAWAU: Mayat seorang lelaki berusia lingkungan 60-an ditemukan di kaki lima belakang bangunan lot kedai, di Jalan Pelabuhan Tawau, kira-kira pukul 8.30-pagi, pada Jumaat.

Dalam kejadian kira-kira jam 8.30 pagi, anggota polis yang bertugas di jeti CIQ lama menemui seorang lelaki terbaring di jalan Pelabuhan di belakang sebuah kedai dan dipercayai telah meninggal dunia.

Ketua Polis Daerah Tawau, Asisten Komisioner Peter Umbuas berkata siasatan awal mendapati mangsa merupakan lelaki berumur 60 tahun, tidak mempunyai dokumen pengenalan diri yang tinggal Ladang di Bousted Ruku- Ruku Kilometer 108 Telupid,jalan Sandakan Sabah.

“Maklumat awal secara lisan dari kawan mangsa mengatakan mereka bertolak dari Telupid pada Khamis jam 8 malam dan tiba di Tawau pada Jumaat jam 5 pagi kerana ingin pulang ke Nusa Tenggara Timor, Indonesia.

“Walaubagaimana pun mangsa, dikenali sebagai Edy Muhammad, didapati telah meninggal dunia sebaik tiba di Tawau,” katanya dalam satu kenyataan media di sini.

Mayat mangsa dibawa ke hospital Tawau dan ujian saringan COVID-19 dijalankan sebelum proses bedah siasat dilakukan untuk mengetahui punca kematian mangsa.

Kes diklasifikasikan sebagai mati mengejut namun polis masih meneruskan siasatan untuk mengetahui punca kematian. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Geng curi kereta tumpas

KUMPULAN yang terbabit kegiatan curi kereta di Tuaran tumpas dengan penahanan dua lelaki berusia 30 dan 31 tahun di Kampung Kionsom Baru, Tamparuli, kelmarin.

Tangkapan itu susulan penahanan lima lagi suspek pada Rabu lalu.

Ketua Polis Daerah Tuaran, Deputi Superintendan Dzulbaharin Ismail berkata, tangkapan itu dilakukan Bahagian Siasatan Jenayah (BSJ) Ibu Pejabat Polis Daerah (IPD) Tuaran.

“Dalam operasi itu, pihak kami turut menemui rangka kereta Perodua Kancil.

“Pemeriksaan mendapati kereta yang ditemui itu menggunakan enjin yang dicuri pada rangka kereta Perodua Kancil lain berdasarkan nombor casis kenderaan terbabit,” katanya ketika dihubungi hari ini.

Dzulbaharin berkata, polis turut merampas kad cukai jalan serta satu keping plat besi yang memaparkan nombor casis kenderaan yang dicuri.

“Hasil siasatan lanjut mendapati, modus operandi kumpulan ini mensasarkan mangsa yang meninggalkan kenderaan di tepi jalan atau kawasan perumahan.

“Kes masih dalam siasatan mengikut Seksyen 379 Kanun Keseksaan,” katanya.

Rabu lalu, polis menangkap lima suspek berusia 14 tahun sehingga 33 tahun termasuk dua wanita di Kampung Roun, Tuaran dan rumah kedai di Pekan Tamparuli.

Terdahulu, Dzulbaharin meminta penduduk di Tuaran supaya memaklumkan sebarang kegiatan jenayah yang berlaku di sekeliling mereka di talian 088-791933, 088-791966 dan 088-791977. – Harian Metro


Bunuh isteri, ikat leher dengan batu

TEXAS: Seorang lelaki dihukum penjara seumur hidup selepas mengaku bersalah membunuh isterinya dengan mengikat leher wanita terbabit dengan batu konkrit lalu menolaknya ke dalam tasik dalam kejadian April 2016.

Daily Mail melaporkan, lelaki berusia 36 tahun itu, Rodolfo ‘Rudy’ Arellano membuat pengakuan di mahkamah pada Rabu lalu dan dijatuhkan hukuman terbabit tanpa parol.

Dalam kejadian berkenaan mangsa, Elizabeth Arellano, 28, dibunuh oleh suaminya kerana berang apabila wanita terbabit mahu bercerai selepas 13 tahun berkahwin.

Mayat ibu kepada empat anak itu ditemui di Tasik Worth dalam keadaan lehernya diikat dengan batu konkrit seberat 53 kilogram dan ditolak dari jambatan berhampiran tasik berkenaan.

Batu itu diikat untuk menenggelamkan mangsa di dalam air dan suaminya berjaya ditahan polis kira-kira 10 hari selepas kejadian.

Siasatan awal polis mendapati pada mulanya wanita itu dipercayai membunuh diri namun pemeriksa perubatan Daerah Tarant kemudiannya memutuskan mangsa dibunuh akibat lemas daripada beban batu yang diikat pada leher, lapor Dallas News. – Agensi


‘Nenekku hanyut’

Reykjavik (Iceland): Seorang pelancong wanita yang duduk di atas seketul ais berbentuk seperti singgahsana yang terdampar di tepi pantai di Iceland terpaksa diselamatkan selepas ais itu tiba-tiba hanyut ke laut.

Judith Streng berkata, dia melawat Teluk Jokulsarlon bersama anak lelakinya baru-baru ini dan terjumpa satu ketulan ais berbentuk seperti singgahsana terdampar di tepi pantai.

Wanita berusia 77 tahun dan berasal dari Flower Mound, Texas, Amerika Syarikat itu kemudiannya duduk di atas ketulan ais itu untuk bergambar.

Ketika Judith tersenyum untuk gambarnya dirakamkan, ombak besar tiba-tiba melanda dan menghanyutkan ketulan ais berkenaan.

“Bentuk ais itu kelihatan senang untuk duduk. Saya fikir ia mesti seronok,” katanya dalam satu wawancara dalam program Good Morning America.

“Apabila saya naik di atas ketulan ais itu ia mula bergoyang dan tiba-tiba ombak besar datang lalu menghanyutkan ais itu bersama saya.

“Mungkin saya tidak terlalu berat dan itu membuatkan ketulan ais berkenaan tidak tenggelam,” jelasnya.

Katanya, dia bernasib baik kerana seorang pengunjung yang juga kapten bot dan penyelamat terlatih membantu membawanya kembali ke pantai.

Anak lelaki Judith menghantar gambar itu kepada anak perempuannya yang berusia 24 tahun yang kemudiannya berkongsi imej berkenaan di media sosial hingga tular di Internet. – Agensi


Mangsa Banjir Beaufort, Membakut Meningkat

BEAUFORT: Mangsa banjir yang dipindahkan di Pusat Pemindahan Bencana Alam Selagon dari kawasan sekitar Beaufort dan Membakut meningkat kepada 268 orang daripada 97 keluarga sehingga 5 petang hari ini berbanding 70 orang pada tengah hari.

Daripada jumlah itu, seramai 249 orang adalah mangsa dari enam kampung di Membakut manakala 19 orang lagi dari Bakalau, Beaufort.

Mangsa paling ramai dipindahkan di Membakut adalah dari Kampung Baitam Baru iaitu membabitkan 137 orang diikuti Baitam (30), Kampung Jambatan Baru (25), Lumantak (23), Takapan (18) dan Baitam Laut (16).

Sejak awal pagi hari ini, sebanyak 19 kawasan di Membakut antaranya Kampung Lumantak, Baitam, Sinoko, Bambangan, Baitam Laut, Baitam Baru, Baitam Ulu, Jambatan Baru, Kampung Baru, Papas, Kayai, Poring dan Pusak dinaiki air.

Selain itu, kawasan Sekolah Kebangsaan (SK) Pekan Membakut, Klinik Kesihatan Kampung Sinoko, Kampung Takapan, Mendangin, pekan lama Membakut dan Lampijas turut dinaiki air.

Laluan yang terjejas dan tidak dapat dilalui kenderaan kekal satu di Beaufort iaitu Jalan Kampung Bakalau Simpang Empat manakala di Membakut bertambah kepada 13 laluan berbanding 11 laluan pada pagi.

Laluan dikenal pasti terjejas sejak pagi hari ini ialah Jalan Kampung Bambangan, Jalan Kampung Sinoko, Jalan Kampung Pusak, Jalan Kampung Poring, Jalan Kampung Baitam, Baitam Laut dan Baitam Ulu, Jalan Kampung Jambatan Baru, Jalan Kampung Kayai, Jalan Kampung Baru dan Jalan Kampung Papas.

Dua lagi laluan yang terjejas ialah Jalan Pekan Lama Membakut dan Jalan Kampung Mendangin.

Banjir di Beaufort dan Membakut turut menjejaskan perkhidmatan kereta api bagi laluan Kota Kinabalu-Membakut-Beaufort dan sebaliknya berikutan di beberapa lokasi landsan dinaiki air pagi hari ini.

Pegawai Daerah Beaufort yang juga Pengerusi Jawatankuasa Bencana Daerah Jupery Etok ketika dihubungi menjelaskan, paras Sungai Padas di Beaufort dan Sungai Membakut masih berada pada tahap bahaya.

Keadaan itu, katanya, menyebabkan keadaan banjir mungkin bertambah buruk terutama jika hujan berterusan di kawasan hulu.


Boy Iman Diisytihar Muflis

KUALA LUMPUR: Pelakon yang juga ahli perniagaan, Datuk Boy Iman, 40, diisytihar muflis oleh Mahkamah Tinggi Kuala Lumpur, berkuat kuasa hari ini.

Pengisytiharan muflis itu diputuskan mahkamah berikutan kegagalan Boy Iman atau nama sebenarnya Noruliman A Rahman selaku penghutang penghakiman melunaskan tuntunan lebih RM60,000 dibuat seorang individu pada pertengahan tahun lalu.

Peguam, Hizri Hasshan yang mewakili pemiutang penghakiman selaku pihak yang memfailkan tuntutan memaklumkan bahawa Boy Iman menerusi syarikatnya, DBI Technology Sdh Bhd ada melancarkan program pembinaan rumah mampu milik dikenali DBI Homes sekitar 2017 lalu.

“Anak guam kami menyertai program itu untuk pembinaan rumah jenis Ilham dengan kos sebanyak RM50,000. Malah, pembayaran penuh dibuat anak guam.

“Pembinaan rumah itu sepatutnya siap dalam tempoh enam bulan, namun projek akhirnya tidak menjadi dan pemiutang penghakiman yang menyedari sudah ditipu mahu membatalkan kontrak dan meminta Boy Iman membuat pemulangan wangnya semula.

“Namun, pihak Boy Iman terus mendiamkan diri dan anak guam kami mengambil tindakan undang-undang untuk menuntut haknya serta pembelaan ke atas diri sendiri kerana menjadi mangsa ‘scam’,” katanya.

Menurut Hizri, tuntutan kes yang berlangsung dari 2019 itu akhirnya dapat diselesaikan hari ini apabila mahkamah memutuskan Boy Iman diisytihar muflis.

Katanya, prosiding guaman sivil sudah dilakukan dalam tempoh itu dan pihak Boy Iman gagal membuat pembelaan diri terhadap tuntutan dibuat.

Sehubungan itu, prosiding kebankrapan difailkan terhadap Boy Iman.

Hizri turut mengingatkan orang ramai supaya berhati-hati dalam sebarang keputusan mahu dibuat membabitkan kewangan supaya tidak menjadi mangsa penipuan pihak tidak bertanggungjawab.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Tuduh Peter Ceroboh Markas BN/Umno; AJK Bahagian Kimanis Warisan Masuk UMNO

KIMANIS: Pengerusi Perhubungan Umno Sabah, Datuk Seri Bung Moktar Radin menyelar tindakan Naib Presiden Parti Warisan Sabah (Warisan) Datuk Peter Anthony yang didakwa menceroboh markas Barisan Nasional/Umno di Pusat Daerah Mengundi (PDM) Kuala Pos, Ulu Kimanis, petang tadi.

Bung Moktar yang juga Ahli Parlimen Kinabatangan menyifatkan tindakan Peter yang juga Menteri Pembangunan Infrastruktur sebagai ‘biadap’.

“Kita tidak menceroboh markas parti lawan, macam Peter buat tadi petang di Kuala Pos. Dia (Peter) serbu markas kita menyanyi dan menari.

“Ini Peter terlampau biadap, kurang ajar… saya minta dia jangan buat (tindakan itu) kerana jika dia buat waktu saya ada, dia akan susah,” katanya.

Beliau berkata demikian dalam sidang media di Markas Utama BN, Kimanis Centro, malam tadi.

Dalam sidang media itu, Bung turut mengumumkan kemasukan seorang ahli daripada Warisan iaitu Pengiran Yusuf Pengiran Abdullah yang merupakan Ahli Jawatankuasa (AJK) Warisan Bahagian Kimanis.

Turut menyertai Pengiran Yusuf, kira-kira 200 ahli Warisan dari cawangan berkenaan.

Pengiran Yusuf berkata dia mengambil keputusan keluar dari Warisan kerana tidak puas hati dengan cara pentadbiran selain hilang kepercayaan terhadap pemimpin parti itu.

Mengulas lanjut, Bung berkata kemasukan Pengiran Yusuf yang juga Ketua Cawangan Kampung Sri Serbang, Bongawan itu mampu melonjakkan momentum pihaknya menjelang hari pengundian 18 Januari ini.

“Kita bukan macam parti Warisan, buat video, buat wayang…kita tidak.

“Kita tahu kita pembangkang, kalau kita buat wayang, orang tidak akan hormat kita, yang datang ini memang kualiti punya pemimpin,” katanya.- SabahNewsToday


Perkhidmatan PU201 Milik JKNS Berlanggar engan Pacuan Empat Roda Di Sembulan

KOTA KINABALU: Satu kemalangan membabitkan pelanggaran formasi perkhimatan PU201 yang terdiri daripada formasi sebuah Lokomotif dan tiga unit treler penumpang dengan sebuah pacuan empat roda berlaku di Lintasan Rata Awam (LRA) Kilometer 4.3 Sembulan di sini.

Pengarah Jabatan Kereta Api Negeri Sabah (JKNS) Leonard Poyong berkata, semasa kejadian perkhidmatan terbabit dalam perjalanan menuju destinasi akhir iaitu Stesen Sembulan Kota Kinabalu kira-kira jam 7.13 pagi.

“Berdasarkan laporan pemandu Lokomotif Gad dan penolong pemandu Lokomotif bertugas, kejadian berlaku apabila pacuan empat roda itu secara tiba-tiba memasuki dan cuba melintasi LRA semasa formasi perkhidmatan ini sedang menghampiri LRA terbabit.

“Disebabkan jarak kedua-dua kenderaan yang terlalu dekat iaitu kurang daripada 2 meter, pemandu Lokomotif tidak dapat menghentikan Lokomotif sebelum pelanggaran berlaku,” katanya.

Menurutnya, semasa kejadian, siren dan lampu isyarat berfungsi dengan baik manakala hon dan lampu utama pada Lokomotif turut dipasang oleh pemandu Lokomotif bertugas bagaimanapun palang tidak dapat diturunkan berikutan sedang dalam penyelenggaraan.

Katanya, kesemua langkah serta isyarat sepatutnya dapat dilihat oleh pengguna jalan lain dan dipatuhi bagi mengelakkan perkara seumpama berlaku di setiap LRA.

“Bertindak dengan kejadian ini, JKNS mengadakan sesi mesyuarat khas bertujuan mengatasi serta mengelak perkara yang sama daripada berulang.

“Kita juga mengambil tindakan susulan termasuklah melaksanakan sistem pemeriksaan dan penyenggaraan LRA yang lebih sistematik, menambah baik beberapa prosedur operasi standard (SOP) berkenaan dengan pengendalian LRA, penggunaan jenis lampu isyarat yang boleh memberi peringatan kepada pemandu kenderaan, dan beberapa langkah lain,” katanya.

Tambahnya, laporan polis sudah dibuat berhubung kejadian ini.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Melecur, Rumah Musnah Terbakar

BEAUFORT: Seorang wanita cedera akibat melecur pada belakang dalam kebakaran di rumah guru di Sekolah Menengah Kebangsaan (SMK) Weston, di sini, malam tadi.

Kejadian berlaku kira-kira jam 10.20 malam menyebabkan mangsa, 59, terpaksa dihantar ke Hospital Beaufort untuk mendapatkan rawatan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan jam 10.28 malam, sebelum sepasukan enam anggota dan pegawai bersama jentera serta van Unit Bantuan Perkhidmatan Kecemasan (ERMS) dikejarkan ke lokasi.

“Kebakaran membabitkan sebuah rumah jenis kekal berukuran 18.5 meter persegi yang musnah terbakar sepenuhnya.

“Operasi pemadaman dijalankan menggunakan dua aliran sepanjang 60 meter dengan dua pancutan menggunakan sumber air kolam berhampiran tempat kejadian,” katanya dalam kenyataan media, hari ini.

Beliau mengesahkan seorang mangsa wanita cedera akibat melecur dihantar ke hospital oleh orang awam, dengan api berjaya dikawal jam 11.25 malam.

“Ppihak forensik bomba akan menjalankan siasatan bagi mengenal pasti punca kebakaran serta jumlah kerugian,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi hampir mati tertelan jarum

Beijing:Seorang bayi lelaki berusia sembilan bulan hampir maut selepas tertelan jarum jahit sepanjang empat sentimeter yang ditinggalkan ibunya.

Kanak-kanak itu diselamatkan selepas menjalani pembedahan selama dua jam untuk mengeluarkan jarum itu yang tercucuk di tekak hingga menembusi ke paru-parunya.

KanKan News melaporkan, kejadian berlaku apabila ibu kanak-kanak itu yang dikenali sebagai Li menjahit baju di rumahnya dan membiarkan kotak jahitan di atas meja.

Kanak-kanak itu mencapai kotak berkenaan dan menarik satu jarum sebelum memasukkan objek itu ke dalam mulutnya.

Wanita itu berjaya mengeluarkan dua jarum di dalam mulut anaknya tetapi satu lagi jarum didapati hilang.

Dia segera memberitahu suaminya dan terus membawa kanak-kanak itu ke hospital.

Bagaimanapun, doktor di hospital itu gagal mengeluarkan jarum berkenaan dan enggan melakukan pembedahan kerana ia terlalu berisiko.

Pasangan itu pergi ke beberapa hospital lain tetapi jawapan yang diterima adalah sama sebelum mereka mendapatkan rawatan di Hospital Kanak-Kanak Nanjing dua hari kemudian.

“Jarum itu tersangkut di bahagian kiri tekak dan menembusi dinding hingga tercucuk paru-parunya,” kata seorang doktor pakar, Dr Zhao De Yu.

Katanya, pembedahan itu sangat berisiko tetapi kanak-kanak itu mungkin mati sekiranya jarum berkenaan tidak dikeluarkan segera.

Selepas menjalani pembedahan selama dua jam, doktor akhirnya berjaya mengeluarkan jarum berkenaan.

Kanak-kanak itu bernafas menggunakan bantuan mesin tetapi akan dipindahkan ke wad biasa tidak lama lagi. – Agensi


Anak Warisi Rambut Afro Bapa

WASHINGTON: Benny Harlem bukan saja pendandan rambut paling berjaya yang terkenal di Instagram, tetapi dia juga pemegang World Guinness Records sebagai individu memiliki gaya rambut tertinggi di dunia dengan ketinggian 20.5 inci..

Model lelaki berpangkalan di California itu menjadi terkenal pada 2016 ketika gambar gaya rambut Afro yang mengagumkan menjadi tular di media sosial.

Anak perempuannya, Jaxyn jelas mewarisi genetik rambutnya dengan beberapa gambar gaya rambut menarik menjadikan gadis itu turut popular di media sosial.

Portal Oddity Central melaporkan Harlem menjadi penyokong gaya rambut semula jadi dan menanamkan rasa cinta sama pada anak perempuannya sejak kecil.

Untuk memastikan rambut mereka sentiasa nampak segar, Harlem mendedahkan dua beranak itu menggunakan syampu yang dibuat sendiri menggunakan bahan semula jadi.

“Saya lihat rambut kita seperti tumbuhan. Sebahagian besar tumbuhan memerlukan bahan semula jadi untuk tumbuh dan terus hidup, dan sejujurnya, jiwa dan tubuh kita memerlukan perkara sama.

“Keluarga saya buat syampu sama seperti kami luangkan masa membuat makanan. Itu dinamakan disiplin,” katanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis terus buru saki baki Abu Sayyaf

KOTA KINABALU: Polis masih mengesan saki baki kumpulan Abu Sayyaf susulan tangkapan tujuh anggota kumpulan itu di beberapa lokasi di negeri ini, baru-baru ini.

Pesuruhjaya Polis Sabah, Datuk Omar Mammah, berkata usaha untuk mengesan semua yang terbabit dalam kumpulan pengganas diteruskan dari semasa ke semasa berdasarkan maklumat yang ada.

“Berdasarkan maklumat, memang ada usaha mengesan dilakukan oleh Polis Diraja Malaysia (PDRM) dan ia diteruskan sebab ada maklumat mereka (saki baki anggota) masih bebas.

“Masih ada lagi yang diburu tetapi kita tak dapat berikan jumlahnya,” katanya ketika ditemui media selepas program Komuniti Kepolisian Bersama Pesuruhjaya Polis Sabah di Balai Raya Kampung Tanjung Aru di sini, hari ini.

Bagaimanapun, beliau dalam pada itu meminta orang ramai tidak terlalu bimbang dengan tangkapan itu yang kebanyakannya berlaku di Sabah kerana anggota pengganas berkenaan tidak akan mendedahkan identitinya.

“Saya menyeru orang awam jangan bimbang kerana mereka yang terbabit dengan kumpulan pengganas IS atau DAESH antara yang cuba menyembunyikan diri daripada dikesan melakukan aktiviti itu.

“Aktiviti mereka boleh dikatakan domain dan mereka ini sebelum ini terbabit aktiviti itu di negara jiran,” katanya.

Ketua Polis Negara, Tan Sri Mohamad Fuzi Harun dalam kenyataan medianya semalam mendedahkan tujuh individu warga Filipina dan seorang lelaki tempatan ditahan Bahagian Counter Terrorism Cawangan Khas, Polis Diraja Malaysia (PDRM).

Mereka dipercayai terbabit dengan kumpulan pengganas dalam serbuan berasingan di Putrajaya dan Sabah antara 30 Oktober hingga 12 November lalu dengan tangkapan dibuat di Tenom, Kinarut dan Ranau.

Terdahulu, ketika ditanya berhubung kejadian kes tembak yang dipercayai berlaku di perairan Sandakan semalam, Omar menafikan kejadian itu berlaku di Sabah.

“Itu bukan kes penculikan, itu kes tembak tetapi bukan berlaku di negara kita. Itu di perairan negara jiran,” katanya. – Berita Harian


Mufti Sabah enggan ulas kenyataan Mujahid

KOTA KINABALU: Mufti Sabah, Datuk Bungsu @ Aziz Jaafar mahu melihat dahulu laporan akhbar berhubung kenyataan Menteri Di Jabatan Perdana Menteri, Datuk Dr Mujahid Yusof Rawa berkaitan operasi khalwat sebelum membuat sebarang kenyataan rasmi.

Beliau ketika dihubungi NSTP berkata, mengakui belum membaca kenyataan Mujahid itu dan enggan mengulasnya tanpa membaca terlebih dahulu kerana bimbang pendapatnya tidak selari dengan isi kandungan laporan terbabit.

“Saya tengok (baca) dulu laporan itu bagaimana, nanti saya komen (beri pandangan), (saya bimbang) kandungan atau maksudnya mungkin lain. Jadi saya tengok dulu komen itu bagaimana,” katanya.

Beliau diminta mengulas kenyataan Menteri di Jabatan Perdana Menteri, Datuk Dr Mujahid Yusof Rawa, yang berkata pihak berkuasa agama tidak akan lagi mengetuk dan memecahkan pintu pada waktu malam bagi menyiasat atau melaksanakan operasi khalwat.

Bagaimanapun, usaha wartawan untuk mendapatkan pandangan beliau berhubung kenyataan Mujahid bahawa tiada lagi tangkapan khalwat dilakukan pada waktu malam gagal selepas beberapa kali dihubungi melalui panggilan telefon dan WhatsApp tidak berjawab.

Beliau menegaskan apa yang dilakukan oleh orang Islam di sebalik pintu yang tertutup adalah bukan urusan kerajaan.


Lelaki gila campak budak perempuan dari tingkat 3

BEIJING: Seorang kanak-kanak perempuan menjadi mangsa tekanan emosi seorang lelaki tidak dikenali apabila dia dicampak dari tingkat tiga pusat beli-belah sebelum suspek terjun cuba membunuh diri.

South China Morning Post melaporkan, kejadian berlaku pada tengah hari Sabtu lalu di bandar Foshan, wilayah Guangdong, China, kata polis.

Sebelum kejadian, kanak-kanak itu dikatakan baru saja keluar dari tandas pusat beli-belah berkenaan sebelum ditarik suspek dikenali sebagai Li yang berusia 36 tahun.

Lelaki terbabit dipercayai mengalami tekanan emosi akibat masalah hutang hingga hilang pertimbangan dan melakukan perbuatan gila terbabit.

Bagaimanapun, kedua-dua mereka bernasib baik apabila terselamat dalam kejadian yang berjaya dirakam menerusi kamera pengawasan di kompleks terbabit.

Akibat kejadian itu, mangsa cedera di bahagian kepala dan punggung manakala suspek pula patah beberapa tulang.

Polis yang masih menyiasat kes terbabit memberitahu suspek ditahan kerana disyaki sengaja melakukan pembunuhan. – Agensi


Dadah Berjumlah RM12,500 Berjaya Dirampas – Habibi Majinji

KOTA KINABALU: Dua lelaki tempatan yang disyaki memiliki dadah jenis ganja antara 72 yang ditangkap dalam operasi Op Sarang yang dijalankan sekitar daerah ini dalam tempoh seminggu.

Ketua Polis Daerah Kota Kinabalu Asisten Komisioner Habibi Majinji berkata, kedua-dua lelaki tempatan itu ditangkap di Tanjung Aru dan Asia City Kota Kinabalu kerana masing-masing disyaki memiliki 114.56 gram dan 54.50 gram ganja.

Katanya, dalam operasi yang bermula 9-14 Mac itu, secara keseluruhan sebanyak 175.71 gram ganja dan 42.62 gram dadah jenis syabu yang bernilai RM 12,500 berjaya dirampas.

Beliau berkata, operasi selama seminggu itu diadakan sekitar kawasan Kampung (Kg) Lembaga Padi Inanam, Kg Cenderamata Likas, Kg Bakau dan sekitar Manggatal, Tanjung Aru dan Bandaraya Kota Kinabalu.

Menurutnya, daripada 72 yang ditangkap 47 orang adalah warga tempatan dan 25 orang warga asing yang berusia antara 17 hingga 55 tahun.

”Seramai 22 orang ditangkap kerana memiliki dadah dan 50 orang ditangkap atas kesalahan urin positif dadah,” katanya dalam satu kenyataan, di sini pada Ahad.

Tangkapan yang dilakukan melibatkan kesalahan dibawah Seksyen 39A (1), Seksyen 12 (2), Seksyen 6 dan Seksyen 15(1)(A) Akta Dadah Berbahaya 1952. – BorneoToday


“Saat Yang Ditunggu Sudah Pun Tiba…” – Ibu Bersyukur Neelofa Sudah Disunting

KUALA LUMPUR: Ibu kepada selebriti dan usahawan Neelofa, Datin Noor Kartini Noor Mohamed menzahirkan rasa syukur atas ketentuan Allah berikutan anak kesayangannya sudah bertemu lelaki pilihan hati.

Dalam laman Instagram peribadinya, Noor Kartini berkongsi catatan yang menyentuh hati mengenai bagaimana bersykurnya beliau kerana aturan Allah pada kehidupan Neelofa sungguh indah sekali.

Katanya, hari ini juga merupakan, hari yang bermakna bagi seluruh keluarganya dan paling ditunggu-tunggu.

“Ya Allah, Ya Rahman, Ya Rahim.. syukurku padamu Ya Rabb.. saat yang ku tunggu-tunggu sudah pun tiba, kau hadirkan insan istimewa yang bakal membimbing bidadari kesayanganku.

“Aku yakin dengan ketentuanmu, yang mana insan ini dapat membahagiakannya, dapat menyerikan dan melengkapi hidupnya yang akan menyokong setiap apa saja urusan nya.

“Ya Allah, jadilah mereka penyebab kami menjadi tetamu istimewamu disyurgaMu nanti.. Amin,” kata Noor Kartini menitipkan doa buat Neelofa.

Catatan Noor Kartini itu juga bagaikan memberi bayangan bahawa Neelofa yang kini memilih untuk berpurdah sudah dirisik oleh PU Riz pada Ahad.

Neelofa Mohd Noor, 31, dan PU Riz atau Muhammad Haris Mohd Ismail, 25, difahamkan bakal disatukan menjelang Mac tahuun depan.

Sumber yang turut menghadiri majlis merisik itu memaklumkan, keluarga kedua-dua pihak juga menyerahkan kepada Neelofa dan PU Riz untuk menentukan perancangan perkahwinan mereka termasuk jumlah hantaran.

Dalam masa sama, sebagai ibu turut mendoakan yang terbaik buat anaknya itu.“Neelofa ku sayang, jantung hatiku, intan permataku,setiap detik dan setiap saat mama mendoakan yang terbaik untukmu sayang .. Mama love you very much,” tambahnya lagi. – AWANi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP: Kedai Gunting Rambut, Dobi Antara 9 Sektor Yang Dibenar Beroperasi

KUALA LUMPUR: Kerajaan mengumumkan pelonggaran sembilan industri untuk beroperasi sepanjang tempoh PKP, termasuk perkhidmatan gunting rambut dan dobi.

Dalam satu kenyataan, keputusan berkenaan diambil menerusi mesyuarat kabinet pada Rabu lalu.

Berikut adalah senarai sektor pengilangan dan perkhidmatan yang dibenarkan.

1. Industri Automotif (terhad kepada eksport unit siap pasang sepenuhnya – CBU, peralatan dan komponen, serta perkhidmatan selepas jualan contohnya penyelenggaraan).

4. Projek-projek pembinaan dan perkhidmatan berkaitan pembinaan(i) Projek di mana Kontraktor G1–G2 sebagai kontraktor utama(ii) Projek yang telah disahkan mencapai kemajuan fizikal 90% ke atas(iii) Kerja-kerja terowong(iv) Kerja-kerja penyelenggaraan(v) Kerja-kerja cerun(vi) Kerja-kerja kecemasan yang termaktub dalam perjanjian kontrak(vii) Kerja-kerja penyelenggaraan, pembersihan dan pengeringan air bertakung, penyemburan racun serangga di tapak bina bagi mengelakkan pembiakan nyamuk Aedes dan lain-lain haiwan perosak(viii) Kerja-kerja lain yang jika tidak disempurnakan boleh mendatangkan bahaya(ix) Projek bangunan dengan 70 IBS score ke atas(x) Projek pembinaan dengan fasiliti/ kemudahan tempat tinggal untuk pekerja seperti Kuarters Pekerja Berpusat atau kem pekerja(xi) Perkhidmatan profesional yang terlibat dalam industri pembinaan termasuk arkitek, jurutera perancang bandar, juru-ukur tanah, juru ukur bahan, pengurus projek, pengurus fasiliti dan lain-lain berkaitan.

5. Perkhidmatan sains, profesional dan teknikal termasuk penyelidikan dan pembangunan (R&D)– (hanya terhad kepada: perkhidmatan berkaitan guaman; perkhidmatan berkaitan minyak & gas; aktiviti aktviti R&D berkaitan COVID19; makmalmakmal ujian bagi sektor-sektor yang dibenarkan beroperasi sahaja.

6.  Perkhidmatan kesihatan sosial termasuk perubatan tradisional yang berdaftar(hanya terhad kepada registered Traditional and Complementary Medicine or TCM practitioners)

7.  Perkhidmatan kedai hardware, kedai barangan elektrik dan elektronik dan kedai cermin mata sahaja dalam pemborongan dan peruncitan.

8. Perkhidmatan gunting rambut asas (gunting sahaja).

9. Perkhidmatan dobi (full service dan bukan layan diri)

Syarikat-syarikat dalam sektor-sektor tambahan yang disenaraikan boleh membuat permohonan beroperasi kepada Kementerian Perdagangan Antarabangsa dan Industri (MITI) bermula Isnin, 13 April 2020, dari jam 9 pagi.

Semua permohonan mestilah dibuat secara atas talian di laman sesawang MITI, www.miti.gov.my.


PKPD Di Kampung Dambai Inanam, Kota Kinabalu, Tengah Malam Ini

PUTRAJAYA: Perintah kawalan pergerakan diperketatkan (PKPD) dilaksanakan di Kampung Dambai Inanam, Kota Kinabalu, Sabah, bermula 26 April hingga 9 Mei ini.

Menteri Kanan (Keselamatan) Ismail Sabri Yaakob, berkata arahan itu dikuatkuasa susulan peningkatan kes Covid-19 secara mendadak di kampung berkenaan.

“KKM telah melaksanakan 74 ujian saringan dan daripada jumlah itu sebanyak enam kes positif Covid-19 direkodkan dalam tempoh satu minggu,” katanya.

Sementara itu, kerajaan bersetuju melanjutkan PKPD di kelima-lima lokaliti di Besut,Terengganu bermula 28 April sehingga 4 Mei.

Ismail berkata masih ada kes Covid-19 baru direkodkan di kampung-kampung, iaitu Kampung Belaoh, Kampung PPRT Belaoh Baru, Kampung Keruak, Kampung Pak Sik dan Felcra Keruak.

Selain itu, PKPD yang dikenakan di Penjara Tapah dan Kampung Meruntum, Putatan, Sabah dijadualkan tamat esok, 26 April.

Ismail berkata, keadaan di Penjara Tapah kini terkawal dan kes-kes telah berkurangan. Sebanyak 921 kes telah dilaporkan di penjara.

“KKM juga memaklumkan, berlaku penurunan kes di Kampung Meruntum, manakala semua kes positif serta kontak rapat juga telah diasingkan,” tambahnya.

Dalam perkembangan lain, semalam polis menahan 243 individu atas kesalahan ingkar SOP. Daripada jumlah itu, 219 individu dikompaun manakala 24 lagi direman.

Antara kesalahannya ialah gagal merekod butiran diri/daftar masuk premis, tidak memakai pelitup muka, tiada penjarakan fizikal dan aktiviti pusat hiburan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Tiada Kes Baharu, 3 Lagi Sembuh Di Sabah Hari Ini

KOTA KINABALU: Kes Covid-19 aktif yang masih menerima rawatan di Sabah menurun tiga kes iaitu sebanyak 41 berbanding 44, semalam.

Ia berikutan tiada pertambahan kes baharu, di negeri ini, pada hari ini selain tiga lagi pesakit telah pulih dan dibenarkan pulang.

Jumlah keseluruhan kes Covid-19 yang direkodkan di Sabah setakat ini kekal dengan 316 kes manakala jumlah pesakit yang telah sembuh dan discaj ialah seramai 271 orang.

Statistik terbaharu itu disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi.

Dalam perkembangan sama tiada kematian dicatatkan di negeri ini, hari ini, dengan jumlah korban akibat jangkitan wabak itu kekal empat orang iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,550, Kuala Lumpur (1,333), Johor (667), Negeri Sembilan (598), dan Sarawak (523).- Berita Sabah


Pembantu Rumah Sorok Jam Tangan Dicuri Dalam Kemaluan, Elak Dikesan Majikan

Seorang pembantu rumah di Shanghai ditahan kerana menyalahgunakan vaginanya untuk menyembunyikan jam tangan yang dicuri dari majikannya.

Terdahulu, majikan mengesyaki pembantu rumahnya mencuri jam tangan itu, tetapi suspek menafikan semua dakwaan itu dan kes itu kemudian dilaporkan kepada pihak polis.

Semasa disoal siasat, polis mendapati suspek duduk dalam keadaan mencurigakan dan mengesyaki suspek mungkin menyembunyikan jam tersebut di dalam vaginanya.

Polis kemudian meminta suspek menjalani x-ray dan setelah itu mereka mendapati ada sesuatu di dalam kemaluan suspek yang kelihatan seperti jam tangan.

Polis meminta suspek mengeluarkan jam tersebut dan suspek terus ditahan atas kesalahan mencuri.


Tiada Kaitan Politik, Kata Shafie

KOTA KINABALU: Presiden Warisan Shafie Apdal menjelaskan gambar beliau makan malam bersama Presiden UMNO Ahmad Zahid Hamidi dan bekas perdana menteri Najib Razak yang tular di media sosial tiada kaitan dengan politik.

Katanya, gambar itu diambil semalam ketika beliau menghadiri majlis tahlil untuk ibu Najib, Rahah Mohamed Noah yang meninggal dunia pada 18 Dis lalu.

“Saya menghadiri majlis tahlil untuk Tun Rahah, tiada kaitan politik mengenai itu (gambar dengan Zahid dan Najib).

“Saya mengenali keluarganya dan mahu memberi penghormatan kepada Tun Rahah,” katanya dalam kenyataan.

Shafie berkata, beliau sebelum ini tidak dapat hadir pada majlis pengebumian Rahah kerana menghadiri sidang DUN Sabah dari 18 hingga 23 Dis.

Katanya, Raja Permaisuri Agong turut hadir pada majlis tahlil itu dan menyertai makan malam selepas sembahyang.

Rahah yang juga isteri kepada perdana menteri kedua, Abdul Razak Hussein, dikebumikan di Lingkaran Makam Pahlawan, Masjid Negara dengan majlis tahlil semalam diadakan di Masjid Ar-Rahah, Kampung Kerinchi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Shuib Ada Ciri Lelaki Idaman Saya’

JUTAWAN kosmetik, Datuk Seri Vida tidak menolak sekiranya ditakdirkan bercinta dengan pelawak dan usahawan popular Shuib.

Vida berkata, Shuib memenuhi ciri-ciri lelaki idaman yang dicari selama ini.

“Shuib seorang lelaki yang baik dan penyayang. Saya lihat sendiri bagaimana dia melayan anak-anaknya dengan penuh kasih sayang. Sejujurnya saya tiada masalah untuk mengenalinya secara lebih dekat. Lagipun sebelum arwah Siti Sarah meninggal dunia kami sudah menjadi rakan kongsi untuk produk makanan Unagi.

“Malah, saya pun rapat dengan anak-anaknya. Saya selalu juga bersiaran langsung bersama anak-anak Shuib melalui Instagram ibu mentuanya. Seronok setiap kali berpeluang bersembang dengan mereka,”katanya.

Menurut Vida, biarpun ada segelintir orang menganggap dirinya serasi dengan pelawak itu namun setiap perhubungan perlu melalui proses perkenalan dan restu.

“Orang luar boleh berkata apa saja, tapi hati manusia tak boleh dipaksa-paksa. Tuan empunya badan yang akan membuat keputusan.

“Kalau tanya saya sekarang saya tiada masalah untuk berkawan dengan Shuib,”katanya.

Sebelum ini, Vida juga sudah beberapa kali bertemu dengan anak-anak Shuib dan arwah Siti Sarah.  – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Terkena Renjatan Elektrik Di Kampung Lembaga Padi

KOTA KINABALU: Seorang lelaki ditemui maut dipercayai terkena renjatan elektrik ketika cuba mencuri bekalan elektrik di belakang sebuah kilang berhampiran penempatan Setinggan Kampung Lembaga Padi, di sini, kelmarin.

Kejadian disedari pekerja kilang itu kira-kira jam 10.30 pagi selepas menemui seorang lelaki terbaring sebelum memaklumkan kepada polis.

Pemangku Ketua Polis Daerah Kota Kinabalu, Superintendan George Abd Rakman, berkata siasatan awal mendapati seorang lelaki berusia lingkungan 30-an dalam keadaan terbaring di dalam parit belakang kilang berkenaan.

Katanya, hasil pemeriksaan mendapati mangsa ditemui dengan tangan kanannya menggenggam kabel elektrik dipercayai untuk mencuri kuasa elektrik.

“Menurut saksi yang juga pekerja kilang berkenaan, mereka terdengar suara antara dua hingga tiga orang di belakang kilang, kira-kira jam 3 pagi.

“Pada sebelah pagi, saksi mendakwa ternampak seorang lelaki terbaring di parit dan terus memaklumkan kepada pengurus kilang,” katanya dalam kenyataan, hari ini.

George berkata, pemeriksaan lanjut mendapati terdapat banyak kabel yang dipercayai digunakan untuk mencuri kuasa elektrik termasuk penyambungan ke tiang elektrik di luar kilang berkenaan.

Katanya, pihak SESB kemudian dihubungi untuk mematikan aliran elektrik di kawasan berkenaan.

“Pegawai perubatan daripada Hospital Wanita dan Kanak-Kanak Likas (HWKKS) yang hadir mengesahkan mangsa maut di lokasi kejadian.

“Siasatan di tempat kejadian juga tidak menunjukkan sebarang tanda perbuatan jenayah yang boleh dikaitkan sebagai punca kematian si mati,” katanya.

George berkata, mayat mangsa sudah dirujuk ke Jabatan Forensik Hospital Queen Elizabeth 1 (HQEI) untuk mengenal pasti punca sebenar kematian.

Katanya, siasatan masih diteruskan dan setakat ini kes diklasifikasikan sebagai kematian mengejut. – BH Online


Lelaki Australia parah ditetak

TAMPARULI : Lelaki warga Australia parah akibat ditetak dengan parang susulan perselisihan faham dalam kejadian berhampiran Kampung Kiwoi di Tamparuli, Tuaran, petang tadi.

Dalam kejadian jam 2.50 petang itu, mangsa yang berkahwin dengan penduduk tempatan dan menetap di kampung itu parah akibat ditetak di kedua-dua lengan dan belakang kepala.

Ketua Polis Daerah Tuaran, Deputi Superintendan Dzulbaharin Ismail berkata, siasatan awal mendapati suspek berusia 30-an menyerang mangsa menggunakan objek tajam dipercayai parang selepas berlaku perselisihan faham antara mereka.

“Pada awalnya, polis menerima aduan daripada orang awam mengenai seorang lelaki warga asing yang ditemui berlumuran darah dan terbaring di tengah jalan.

“Mangsa dikatakan cuba melarikan diri untuk meminta pertolongan apabila dikejar suspek tetapi kawasan itu sunyi dan dikelilingi hutan menyebabkan dia ditetak.

“Bagaimanapun, setakat ini tiada saksi melihat kejadian manakala pemeriksaan mendapati terdapat tompokan darah pertama dan kedua di permukaan jalan sejauh 40 meter,” katanya kepada NSTP.

Dzulbaharin berkata, polis masih menjalankan usaha mengesan suspek dan orang ramai diminta berhati-hati dan segera melaporkan kepada polis sekiranya melihat individu yang mencurigakan.

“Mangsa dihantar ke Hospital Tuaran untuk rawatan dan kes disiasat mengikut Seksyen 324 Kanun keseksaan,” katanya. – Harian Metro


Vanessa Angel melacur bayar rumah, kereta

Jakarta: Dihimpit hutang keliling pinggang adalah punca utama aktres popular Indonesia, Vanessa Angel terbabit dalam aktiviti pelacuran dalam talian yang dibongkar pihak berkuasa negara itu, baru-baru ini.

Vanessa, 27, adalah antara 45 artis dan 100 model Indonesia yang ditahan kerana terbabit dalam sindiket pelacuran berkenaan yang dikendalikan dua individu.

Jurucakap polis Indonesia, Luki Hermawan berkata, status semua artis dan model berkenaan ditukar daripada saksi kepada suspek.

“Siasatan kami mendapati dua individu berkenaan tidak merekrut artis dan model untuk menjadi pelacur, tetapi artis dan model ini termasuk Vanessa menawarkan diri untuk terbabit dalam aktiviti tidak bermoral itu,” katanya yang dipetik Tribun News.

Ujarnya, artis dan model ini meminta suspek membantu mereka mencari pelanggan kerana untuk mendapatkan wang atau untuk membayar hutang.

“Vanessa selalu meminta suspek mencarikan pelanggan kerana dia mahu menyelesaikan hutang yang menjeratnya.

“Keterangan ini semua kami peroleh daripada perbualan telefon dan sumber lain antara kedua-dua mereka,” jelasnya.

Menurutnya, Vanessa terbabit dalam aktiviti pelacuran berkenaan kerana mahu membayar wang ansuran kereta dan rumahnya.

“Vanessa antara yang paling aktif meminta dicarikan pelanggan dengan alasan untuk membayar wang ansuran kereta dan rumah,” katanya.

Pelakon itu dan seorang lagi selebriti ditangkap di sebuah hotel di Surabaya pada awal bulan ini kerana dipercayai melacurkan diri dengan bayaran Rp25 juta (RM7,238) dan Rp80 juta (RM23,164). – Harian Metro


Sabah FC Janji Bawa Pulang Tiga Mata

KOTA KINABALU: Pasukan Sabah FC yakin mampu membawa pulang tiga mata penuh ketika menentang PJ City FC di Stadium Majlis Bandaraya Petaling Jaya (MBPJ), malam esok.

Pengendalinya, Kurniawan Dwi Yulianto berkata, tiga mata itu penting bagi menebus kekalahan skuad Sang Badak di tangan PJ City ketika pusingan pertama Liga Super di Stadium Likas pada Mac lalu.

Katanya, keyakinan untuk menebus kekalahan 1-0 itu berdasarkan persediaan rapi dan latihan berterusan yang dilaksanakan skuad Sabah FC sepanjang kira-kira dua bulan tempoh rehat Liga Malaysia musim ini.

Beliau berkata, anak buahnya berada pada tahap kecergasan dan semangat yang tinggi untuk beraksi semula dengan misi memenangi sebanyak mungkin aksi bagi memperbaiki kedudukan.

Jelasnya, tempoh rehat panjang sejak Mei lalu dimanfaatkan sepenuhnya untuk memantapkan kekuatan pasukan menerusi program latihan dan perlawanan persahabatan dengan harapan dapat memperbaiki kualiti permainan untuk berdepan pasukan lawan.

“Semua pemain kini berada pada tahap kecergasan 100 peratus dan ini menjadi penyumbang utama bagi misi mencapai kemenangan di gelanggang lawan ketika menentang PJ City FC, malam esok. “Kita sudah bersiap sedia mencipta kemenangan, ini janji kita kepada pihak pengurusan Sabah FC. Lagipun kita sudah mempunyai tempoh rehat yang secukupnya dengan mengadakan beberapa siri perlawanan untuk menguji tahap keserasian pemain,” katanya.

Sabah FC ketika ini berada di kedudukan ketujuh carta Liga Super dengan mengutip 16 mata, manakala PJ City FC di tangga kelapan selepas hanya ketinggalan satu mata. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Warga Emas Ditemui Di Sungai, Dipercayai Maut Dibaham Buaya

TAWAU; 23 APRIL 2019 (Selasa) – Seorang lelaki warga emas Indonesia berumur 61 tahun maut dipercayai dibaham buaya selepas mayatnya ditemui di tepi sebatang sungai di Sebuah Ladang Sawit, pagi tadi.

Pusat Gerakan Operasi (PGO) Jabatan Bomba Dan Penyelamat Malaysia (JBPM) dalam kenyataan berkata, pihak bomba menerima panggilan berhubung kejadian itu kira-kira pukul 8.56 pagi.

Sejurus selepas itu, sepasukan lima anggota Bomba dan Penyelamat Tawau diketuai PB Syed Mohd Rudhaisi kemudian respon ke lokasi menggunakan sebuah utiliti.

Difahamkan, Mangsa ditemui di sungai pada 11.34 pagi dan mayat seterusnya diserahkan kepada pihak polis untuk tindakan lanjut sebelum menamatkan operasi pada 11.38 pagi.


Buat Sendiri Meja Murid

LAHAD DATU: Sebagai persediaan menyambut kedatangan murid Tahun Satu hingga Empat pada Rabu ini, warga Sekolah Kebangsaan (SK) Sahabat II Lahad Datu, Sabah berganding bahu menghasilkan meja bagi memastikan peralatan itu mencukupi.

Kaunselor, Suryadi Lagga, 25, berkata projek itu dilaksanakan hasil cetusan idea guru besar, Jais Scotle.

Beliau berkata, kerja pembuatan meja bermula pada Isnin lalu dan membabitkan semua warga sekolah termasuk kakitangan pembersihan.

Katanya, pelaksanaan projek itu bukan bermakna pihak sekolah tidak mendapat peruntukan daripada Kementerian Pendidikan Malaysia (KPM), tetapi inisiatif tambahan dilakukan untuk keselesaan murid.

seandainya meja sedia ada tidak mencukupi kerana keperluan mengadakan penjarakan sosial ketika di dalam bilik darjah.

“Dana untuk membuat meja itu diperoleh hasil sumbangan ibu bapa, guru dan warga sekolah yang dikumpul dengan persetujuan bersama.

“Sehingga kini, 60 meja hampir disiapkan dan sasaran kami menghasilkan 80 set menjelang Rabu depan (hari pertama persekolahan murid tahun satu hingga empat),” katanya ketika dihubungi Harian Metro.

Suryadi yang mula berkhidmat di sekolah itu sejak Januari tahun lalu berkata, kerja pembuatan dijalankan secara bergilir-gilir mengikut kelapangan masing-masing sehingga tamat waktu pejabat.

Katanya, kerjasama daripada semua pihak menjadikan tugasan itu lebih mudah.

“Sejujurnya memang penat kerana setiap kami mempunyai tugas hakiki perlu diselesaikan, tetapi semua ini dilakukan demi keselesaan murid.

“Rasa penat hilang selepas melihat satu persatu set meja siap dihasilkan.

“Diharap, usaha kami dapat memberi manfaat jangka panjang buat murid dan memberi idea untuk sekolah lain melaksanakan projek lebih baik,” katanya.

Suryadi turut berkongsi pengalamannya terbabit dengan projek itu di Twitter dan sehingga artikel ini ditulis, ciapannya mendapat 11,300 tanda suka dan 11,200 ulang ciap.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengambilalihan pelaksanaan Pan Borneo, jimatkan kos hingga RM2 bilion

KOTA KINABALU: Pengambilalihan pelaksanaan Projek Lebuhraya Pan Borneo oleh Kementerian Pembangunan Infrastruktur (KPI) negeri dan Kementerian Kerja Raya akan mampu menjimatkan kos antara RM1 hingga RM2 bilion.

Menteri Pembangunan Infrastruktur negeri, Datuk Peter Anthony berkata, penstrukturan semula itu penting dalam memastikan pelaksanaannya berjalan lancar tanpa kepincangan seperti yang berlaku sebelum ini.

“Hasil penelitian yang dijalankan mendapati banyak ketirisan dalam pelaksanaan termasuk penggunaan batu atau ketebalan jalan yang dibina sebelum ini. Laporan yang dikeluarkan sebelum ini juga mendapati, banyak kontraktor fasa pertama terpaksa ditamatkan khidmat berikutan kualiti dan rekod kerja yang kurang memuaskan.

“Semua laporan dan bukti ini akan menyokong perlunya penstrukturan semula dan penambahbaikan pelaksanaan Projek Lebuhraya Pan Borneo ini,” katanya pada sidang media selepas Majlis Pengiktirafan dan Penghargaan Jabatan Kerja Raya (JKR) Sabah 2018, di sini, hari ini.

Yang turut hadir Pembantu Menteri Pembangunan Infrastruktur Datuk Abdul Muis Pichodan Pengarah Kerja Raya Sabah, Ir Richard Jomiji Kinsil.

Peter berkata, kerajaan negeri sudah memutuskan untuk mengambilalih pelaksanaan projek ini namun masih perlu menunggu keputusan hasil perbincangan antara JKR negeri dengan Kementerian Kerja Raya yang dijangka esok.

“Saya yakin akan ada keputusan dalam masa terdekat untuk menyerahkan kuasa pelaksana kepada kerajaan negeri untuk mengawal selia projek lebuh raya ini.

“Kita mampu melaksanakan tanggungjawab ini kerana di pihak JKR negeri sendiri kita mempunyai kepakaran dan keperluan untuk melaksanakan projek Lebuhraya Pan Borneo ini,” katanya.

Terdahulu dalam ucapannya, Peter berkata kerajaan negeri sudah meluluskan penambahan 333 jawatan dalam Kumpulan Pengurusan dan Profesional serta 675 jawatan dalam Kumpulan Pelaksana Satu melalui penstrukturan semula JKR.

Beliau berkata, jawatan baru itu adalah tambahan daripada usaha pengisian 570 jawatan kosong yang kritikal pada masa kini, yang bertujuan memastikan kelancaran perjalanan urusan pentadbiran, sokongan teknologi serta kepakaran teknikal dalam bidang tertentu.

“JKR adalah sebuah jabatan utama bertanggungjawab dalam perancangan, pemeriksaan, reka bentuk, pelaksanaan dan penyelenggaraan kemudahan infrastruktur selain melaksanakan projek projek lebuh raya, jejambat, jalan raya, bangunan, jambatan dan cerun,” katanya.

Peter berkata, JKR Sabah juga sudah mengambilalih pengurusan aset awam seperti jalan majlis dan sistem pembentungan daripada pihak berkuasa tempatan (PBT) secara berperingkat.

Katanya, kerajaan negeri juga sedang dalam proses menubuhkan sebuah entiti tunggal di bawah Kementerian Pembangunan Infrastruktur iaitu Jabatan Perkhidmatan Pembetungan Negeri Sabah, bertujuan memastikan tadbir urus dan isu berkaitan pembentungan akan lebih berfokus, komprehensif serta holistik. – Berita Harian


(VIDEO) Atlet Sabah, Andre Anura Anuar Pecahkan Rekod Kebangsaan Lompat Jauh Berusia 12 Tahun

NEW CLARK CITY (Filipina), 8 Dis: Skuad olahraga negara membuka kempen Sukan SEA ke-30 di Filipina dengan pencapaian sederhana setelah sekadar mengutip dua pingat perak dan satu gangsa pada hari pertama pertandingan di Stadium Olahraga New Clark City, di sini, Sabtu.

Atlet kelahiran Sabah, Andre Anura Anuar, bagaimanapun, mencuri tumpuan setelah memecahkan rekod lompat jauh kebangsaan selama 12 tahun milik Josbert Tinus dengan lompatan 8.02 meter (m) untuk meraih pingat perak.

Catatan berkenaan, sekali gus menyaksikan Anura memadam rekod terdahulu iaitu 7.88m dengan jarak dilakar Josbert pada Kejohanan Terbuka Thailand di Bangkok pada Oktober 2007.

“Saya tidak sangka buat lompatan melebihi 8 meter kerana sasaran saya hanya lakukan yang terbaik, dan saya bersyukur dapat pecahkan rekod kebangsaan,” katanya ketika ditemui pemberita selepas berakhirnya acara berkenaan.

Anura melakar catatan peribadi terbaik 7.90m yang dilakukannya pada Kejohanan Terbuka Berwang di Kota Kinabalu pada 2 Nov lalu, namun tidak disahkan oleh Kesatuan Olahraga Malaysia (KOM) kerana beliau mendapat bantuan angin melebihi 2.0 meter per saat.

Pingat emas acara berkenaan dimenangi oleh atlet Indonesia, Sapwaturrahman yang mencipta rekod baharu Sukan SEA iaitu 8.03m dan berjaya memadam rekod terdahulu dicipta atlet Filipina, Henry Dagmil pada edisi 2007 di Korat, Thailand.

Atlet Thailand, Suttisak Singkhon meraih gangsa dalam acara berkenaan dengan lompatan sejauh 7.89m.

Dalam pada itu, pemegang rekod kebangsaan acara lompat bergalah lelaki, Iskandar Alwi sekadar mencatat ketinggian 5.0m untuk meraih pingat gangsa dalam acara berkenaan.

Wakil tuan rumah, Ernest John Obiena memenangi acara berkenaan setelah mencatat rekod baharu Sukan SEA iaitu 5.45m, sekaligus memadam rekod terdahulu, iaitu 5.35m yang dilakar atlet Thailand, Porranot Purahong pada Sukan SEA Kuala Lumpur 2017.

Purahong terpaksa berpuas hati dengan kutipan perak setelah mencatat lompatan setinggi 5.20m.

Pelari kelahiran Australia, Russell Alexander Nasir Taib pula menghadiahkan pingat gangsa untuk Malaysia dalam acara 200m setelah mencatat masa 21.11 saat (s).

Dua atlet Thailand, Chayut Khongprasit dan Siripol Punpa meraih dua kedudukan teratas selepas masing-masing melakar catatan masa 20.71s dan 20.78s.

Pemegang rekod kebangsaan acara baling tukul besi, Jackie Wong Siew Cheer pula meraih pingat perak menerusi balingan sejauh 63.83m manakala rakan sepasukan, Sadat Marzuki Ajisan menduduki tangga keempat dari tujuh peserta dengan balingan 57.35m.

Atlet Thailand, Kittipong Boonmawan mencipta rekod baharu Sukan SEA menerusi balingan sejauh 67.56m, sekali gus memadam rekod terdahulu, 65.90m dicipta Wong pada 2017.

Atler Myanmar, Aung Ye Htet meraih gangsa dengan balingan sejauh 58.88m


7 sekeluarga Dijangkiti Covid-19 Akibat Terawih Di Masjid

JAKARTA: Tujuh sekeluarga disahkan positif virus Covid-19 yang berpunca daripada ketua keluarga bersolat sunat tarawih di masjid.

Kompas melaporkan, keluarga dari daerah Joyontakan, Solo itu terdiri daripada empat lelaki dan tiga wanita termasuk kanak-kanak berusia dua tahun.

Pegawai pencegahan Covid-19 Kota Solo, Ahyani berkata, keluarga itu terdiri daripada usia dua hingga 58 tahun.

“Keluarga ini dijangkiti daripada bapa berusia 58 tahun yang bersolat tarawih di masjid.

“Ujian swab test menunjukkan semua mereka positif apabila ketua keluarga itu mula mengalami gejala.

“Saringan kontak rapat mendapati enam ahli keluarganya turut positif dan menunjukkan gejala,” katanya.

Menurutnya, dia mengesyaki jangkitan itu daripada bapa yang menunaikan solat tarawih di masjid.

Keluarga itu dilaporkan dirawat di Hospital Bung Karno dan pihak berkuasa kini sedang mengesan punca penularan wabak di masjid dan kontak rapat lelaki itu.

Sebelum ini, Majlis Ulama Indonesia (MUI) mengeluarkan fatwa supaya masyarakat beragama Islam di negara itu tidak menunaikan solat di masjid termasuk solat Jumaat dan tarawih.

Bagaimanapun, arahan itu tidak dihiraukan penduduk setempat menyebabkan penularan wabak itu di Indonesia semakin membimbangkan.

Setakat ini, 16,006 sudah dijangkiti wabak itu di Indonesia dengan 1,043 kematian dan kes aktif 11,445. – Agensi

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Curah peluntur lelaki mengangkang

St Petersburg: Seorang pelajar wanita jurusan undang-undang di Russia, mencurahkan air bercampur peluntur ke kangkang lelaki dalam kereta api bawah tanah kerana menganggap tindakan mereka duduk mengangkang terlalu luas sebagai amat tidak sopan.

Anna Dovgalyuk, 20, menuduh lelaki yang duduk dengan cara itu sebagai ‘keganasan gender’ dan negaranya terlalu perlahan menangani isu berkenaan.

Aktivis sosial itu mensasarkan lelaki yang duduk mengangkang dalam pengangkutan awam di St Petersburg, Russia.

Menurut Daily Mail yang memetik media tempatan, wanita itu mencurahkan cecair campuran 30 liter air dengan enam liter peluntur ke kangkang lelaki yang dianggapnya duduk dengan cara tidak sopan.

“Campuran ini 30 kali lebih kuat berbanding peluntur yang digunakan ketika membasuh pakaian.

“Ia melunturkan warna pada pakaian dalam masa beberapa minit meninggalkan tompokan yang jelas,” katanya.

Dovgalyuk yang menunjukkan rakaman video ‘serangannya’ berkata: “Kami bukan saja menentang lelaki duduk mengangkang tetapi meninggalkan ‘tanda’ sebagai peringatan.”

Pelajar yang mendakwa dirinya aktivis sosial itu menjadi perhatian sebelum ini selepas menunjukkan seluar dalamnya kepada penumpang kononnya bagi meningkatkan kesedaran mengenai undang-undang rakaman bawah skirt wanita di Russia.

Ramai mengecam tindakannya dengan kritikan perbuatannya menunjukkan seluar dalam itu berfaedah atau tidak.

Dia juga menegaskan kejadian dia mencurah peluntur itu adalah asli, tidak menggunakan pelakon seperti dakwaan sesetengah pihak.

“Belum ada sesiapa menyaman saya dan saya rasa tiada siapa akan membuat laporan polis mengenai kerosakan seluar jeans,” katanya.


Tangki Baharu Berkapasiti 45,000 Galen Akan Dibina Di Kampung Unggun

KOTA KINABALU: Satu tangki baharu berkapasiti 45,000 galen akan dibina di Kampung Unggun Sepanggar bagi membantu mengatasi masalah bekalan air bersih yang dihadapi penduduk sekitarnya.

Menteri Pembangunan Infrastruktur Datuk Peter Anthony berkata, kawasan perkampungan berkenaan didapati berada di kedudukan tinggi dan kesemua aset keperluan pam air terdahulu tidak dapat menampung bekalan terbabit selain disebabkan masalah tangki air yang tidak mencukupi.

“Berikutan masalah berkenaan, saya telah meluluskan satu pembinaan tangki baharu dengan kos lebih kurang RM700,000 sehingga RM 1 juta untuk keperluan sekitar 200 rumah dengan kira-kira lebih 1,000 penduduk di sini.

“Kerja pembinaan akan dilakukan serta-merta dan berharap kemudahan baharu ini mampu mengatasi masalah air di kampung ini,” katanya ketika ditemui selepas mengadakan lawatan ke tapak pembinaan tangki baharu, di sini.

Beliau juga memberi jaminan bahawa kapasiti pam air akan ditambah agar ianya mampu menyalurkan bekalan air kepada semua pengguna di kampung berkenaan.

Katanya, masalah seumpamanya bukan sahaja dihadapi di sini tetapi seluruh daerah di Sabah berikutan daripada penambahan penduduk di semua daerah.

“Kita juga akui bahawa masalah penyambungan air paip turut menjadi punca kepada masalah air dan kita baru-baru ini sudah melaksanakan pemotongan paip haram di sekitar kawasan ini.

“Masalah kecurian sudah berlaku dari dahulu dan kawasan lain turut berhadapan dengan sambungan paip haram…kita akan membuat pemantauan,” katanya.

Peter turut menasihatkan kepada pemaju yang cuai menyebabkan paip utama pecah agar melaporkan kepada Jabatan Air Negeri Sabah.

Katanya, terdapat di antara pemaju yang tidak bertanggungjawab tidak melaporkan kecuian mereka sehingga menyebabkan penduduk di sekitar berhadapan dengan masalah air.

“Proses penyambungan semula paip pecah perlu ada proses, kita tidak boleh terus sambung, sebaliknya ia perlu melalui proses rawatan sebelum disalurkan semula kepada penduduk kerana takut air itu tercemar,” katanya.


(VIDEO) Kejutan Bekas Kekasih Atas Pelamin

Lombok: Seorang pengantin perempuan tiba-tiba meraung pada majlis pernikahannya selepas menerima ucapan selamat daripada bekas teman lelakinya.

Kejadian berlaku di Desa Labuan Lombok di Lombok Timur, Sabtu lalu selepas lelaki dikenali sebagai Dayat itu hadir ke majlis perkahwinan bekas teman wanitanya.

Dia kelihatan naik ke pelamin dan dipercayai untuk mengucapkan tahniah kepada kedua-dua mempelai menyebabkan pengantin perempuan tidak dapat menahan sebak dan menangis teresak-esak.

Kompas melaporkan kejadian itu tular di pelbagai media sosial selepas video mengenainya dikongsikan di Instagram.

Di dalam rakaman itu, kelihatan Dayat yang mengenakan baju kemeja hitam naik ke pelamin untuk mengucapkan selamat kepada pengantin.

Ketika itu, kedengaran tetamu majlis bersorak selepas dipercayai menyedari bahawa lelaki itu adalah bekas teman lelaki kepada pengantin perempuan.

Dayat juga turut dilihat memeluk pengantin lelaki dan pada masa sama pengantin perempuan yang juga bekas kekasihnya itu menjerit dan menangis teresak-esak.

Melihat keadaan pengantin perempuan itu, individu dipercayai ahli keluarga segera membawa lelaki itu turun dari pelamin.

Berdasarkan video tular itu, pengantin perempuan terus menjerit-jerit sebelum keletihan di atas pelamin.

Dalam pada itu, Dayat berkata, dia menerima undangan daripada kedua-dua mempelai untuk hadir ke majlis itu.

“Saya hadir kerana undangan…saya hargai. Saya datang bersama keluarga pengantin perempuan,” katanya.

Menurutnya, dia tidak berniat untuk menimbulkan pergaduhan dan hanya ingin mengucapkan tahniah kepada pengantin baru.

“Niat saya baik datang ke majlis itu. Saya sanggup datang dari Lombok Barat ke Lombok Timur untuk melihat mereka gembira.

“Saya juga gembira dan bahagia,” katanya. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1,007 Mangsa Banjir Di Sabah

KOTA KINABALU: Jumlah mangsa banjir di Sabah semakin meningkat apabila 1,007 mangsa daripada 307 keluarga ditempatkan di 13 pusat pemindahan sementara (PPS) di beberapa daerah setakat 8 pagi ini.

Jawatankuasa Pengurusan Bencana Negeri Sabah dalam kenyataan memaklumkan, 325 mangsa daripada 104 keluarga ditempatkan di empat PPS di Kota Belud dan 539 mangsa daripada 161 keluarga ditempatkan di lima PPS di Tenom.

“Selain itu, 61 mangsa daripada 20 keluarga ditempatkan di satu PPS di Papar, 38 mangsa daripada 10 keluarga ditempatkan di dua PPS di Penampang dan 44 mangsa daripada 12 keluarga, di tempatkan di satu PPS di Beaufort,” menurut kenyataan itu.

Kenyataan itu memaklumkan sebanyak 11 daerah yang membabitkan 132 kampung di Sabah, terjejas akibat hujan lebat Sabtu lepas.- BERNAMA


Polis Kompaun 13 Individu Main Futsal, Lebih Dua Orang Dalam Kenderaan

LABUAN: Seramai 13 individu tempatan dikompaun pada dalam dua kejadian berasingan semalam.

Ketua Polis Daerah WP Labuan Supt. Muhamad Farid Ahmad berkata kes pertama dikenakan ke atas tiga individu lelaki tempatan kerana didapati berkenderaan lebih dua orang dalam sekatan jalan raya di Jalan Tun Mustapha kira-kira jam 9.30 pagi.

“Manakala dalam kes kedua 10 remaja lelaki dikompaun kerana bermain futsal  di gelanggang perumahan LDA Kg Sungai Bedaun kira-kira 8.00 malam,” katanya.

Farid menjelaskan semua 13 individu yang dikompaun berusia dalam lingkungan umur 17 hingga 32 tahun.

Sementara tiga individu terawal yang dikompaun didapati telah melanggar SOP PKPB iaitu menaiki kenderaan melebihi dua orang yang dibenarkan manakala aktiviti sukan yang dibenarkan hanya boleh dilakukan secara individu sahaja.

Pihak polis menasihatkan masyarakat Labuan agar mematuhi SOP PKPB yang telah ditetapkan untuk membendung penularan virus Covid-19.

“Kegagalan mematuhi SOP yang ditetapkan boleh menyebabkan tindakan undang-undang diambil terhadap mereka yang terlibat,” jelas Farid. Farid menjelaskan, 13 orang dikompaun atas kesalahan di bawah Peraturan 11(1) Peraturan-Peraturan Pencegahan dan Pengawalan Penyakit Berjangkit (LLDKJ) (No.8) 2020 yang boleh didenda RM1,000 setiap seorang.- Utusan Borneo


5 Lagi Lokaliti Di Sabah Dikenakan PKPD Bermula 26 Jun

PUTRAJAYA: Lima lagi lokaliti di Sabah dikenakan perintah kawalan pergerakan diperketatkan (PKPD) selama 14 hari, bermula Sabtu ini.

Menteri Kanan (Keselamatan), Datuk Seri Ismail Sabri Yaakob, berkata PKPD lima lokaliti tersebut di Kampung Muhibbah, Menggatal, Kota Kinabalu; Penjara Tawau dan Kuarters Penjara Taman Ehsan, Tawau; Kampung Kuala Merotai, Kalabakan; Kampung Tahak, Membakut, Beaufort serta Flat Indah Jaya, Sandakan.

Di Kampung Muhibbah, KKM mendapati berlaku peningkatan kes dalam tempoh singkat apabila 12 individu dikesan positif COVID-19 hasil saringan 18 penduduk.

“Sebanyak 14 kes positif COVID-19 direkodkan daripada 66 ujian saringan dilakukan KKM dengan kadar positif 21.21 peratus di Penjara Tawau dan Kuarters Penjara Taman Ehsan,” katanya dalam kenyataan, hari ini.

Ismail Sabri berkata, KKM melakukan 26 ujian saringan dan 13 disahkan positif dengan kadar positif 50 peratus di Kampung Kuala Merotai.

Katanya, setakat ini di Kampung Tahak menunjukkan sebanyak 11 kes positif hasil 98 ujian saringan dilakukan KKM dengan kadar positif 11.22 peratus.

“Di Flat Indah Jaya sehingga kini melaporkan KKM melakukan 252 ujian saringan dan 11 daripadanya disahkan positif COVID-19,” katanya.

Beliau berkata, kerajaan bersetuju melaksanakan PKPD di semua lokasi berkenaan berkuat kuasa 26 Jun hingga 9 Julai ini susulan penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) dan atas nasihat KKM.

Pelaksanaan PKPD bertujuan memastikan penduduk dan penghuni berisiko dijangkiti COVID-19 kekal berada dalam kawasan berkenaan.

SOP PKPD sama seperti diumumkan sebelum ini yang boleh diakses di laman WEB Majlis Keselamatan Negara (MKN) menerusi www.mkn.gov.my.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


MKN Sabah Usir 157 Pendatang Indonesia

TAWAU: Majlis Keselamatan Negara (MKN) Sabah mengusir 157 pendatang haram warga Indonesia ke negara asal dengan menaiki feri dari Pelabuhan Tawau ke Nunukan, Indonesia pagi tadi.

Pengarah MKN Sabah Sharifah Sitti Saleha Habib Yussof berkata pengusiran siri ke-29 pada 11 pagi melalui jalan laut itu membabitkan 117 lelaki, 24 wanita, 10 kanak-kanak lelaki dan enam kanak-kanak perempuan.

“Seramai 7,053 pendatang haram diusir menerusi beberapa siri pengusiran sepanjang tahun ini, termasuk 298 individu daripada lain-lain negara yang diusir melalui udara termasuk membabitkan warga Pakistan, China, Vietnam, Hong Kong dan Korea Selatan,” katanya dalam satu kenyataan di sini, hari ini.

Seperti siri-siri pengusiran sebelum ini, katanya MKN Sabah menjalin kerjasama erat dengan kerajaan Indonesia khususnya Konsulat Jenderal Republik Indonesia di Kota Kinabalu dan Konsulat Republik Indonesia di Tawau dalam memastikan proses pengusiran berjalan lancar.

“Tindakan pengusiran ini adalah sebagai usaha memutuskan rantaian jangkitan wabak COVID-19 dan semua tahanan disahkan berada dalam keadaan ‘fit to travel’ sebelum diusir, manakala mereka yang didapati sakit atau bergejala akan menjalani rawatan sewajarnya terlebih dahulu,” jelasnya.

Dalam pada itu, beliau berkata orang ramai yang mempunyai sebarang maklumat berkaitan penyusupan pendatang haram agar segera menghubungi pihak Pasukan Petugas Khas Kebangsaan di talian 011-62511223 untuk tindakan lanjut.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Panik, Tiada Korona Virus Di Sabah

KOTA KINABALU: Kementerian Kesihatan dan Kesejahteraan Rakyat menasihatkan orang ramai agar tidak panik dengan pelbagai maklumat tidak sahih di media sosial berkenaan penularan virus korona yang berasal dari Wuhan, China.

Menterinya, Datuk Frankie Poon berkata, pemeriksaan ketat sentiasa dilakukan Jabatan Kesihatan di Lapangan Terbang Antarabangsa Kota Kinabalu (KKIA) terhadap pelancong yang datang dari Wuhan sejak 5 Januari lalu.

Katanya, dalam tempoh itu, seramai 4,003 penumpang dan kru kapal yang menaiki penerbangan terus dari Wuhan telah diperiksa dan hasilnya adalah negatif.

“Berdasarkan saringan yang dibuat, belum ada penumpang dan kru yang dikesan demam semasa proses saringan di pintu ketibaan.

“Pemantauan yang dilakukan adalah saringan demam menggunakan thermo-scanner dan pemberian Health Alert Card (HAC) kepada semua penumpang dari Wuhan, China,” katanya dalam satu kenyataan hari ini.

Sebelum ini, tular tentang seorang pelancong dari China yang disyaki menghidap virus korona dan telah ditempatkan di wad berasingandi sebuah hospital di Kota Kinabalu.

Ketua Pengarah Kesihatan, Datuk Dr. Noor Hisham Abdullah dalam satu kenyataan semalam bagaimanapun mengesahkan mangsa hanya menghidap Influenza A bukannya virus korona yang kini menjadi wabak antarabangsa.

Menurut Noor Hisham, perkara itu disahkan hasil ujian oleh Institut Penyelidikan Perubatan (IMR).

Sementara itu, Poon berkata, taklimat juga diberikan kepada semua agensi di KKIA berkaitan virus korona oleh pegawai di Pejabat Kesihatan KKIA.

“Kakitangan di lapangan terbang yang mengesyaki penumpang sakit terutama demam akan dirujuk kepada pegawai di Pejabat Kesihatan KKIA untuk verifikasi, pemeriksaan dan seterusnya akan dirujuk kepada pakar perubatan penyakit berjangkit di Hospital Queen Elizabeth (HQE) atau Hospital Wanita dan Kanak-kanak (HWKKS),” jelasnya.

Virus korona adalah virus baru yang mula dikesan di Wuhan, China. Punca jangkitan virus itu masih dalam siasatan dan belum dapat dikenal pasti dengan jelas, namun Pertubuhan Kesihatan Sedunia (WHO) memaklumkan bahawa virus tersebut boleh berjangkit antara manusia.

Sehingga 23 Januari, sebanyak 633 kes telah disahkan dan dilaporkan diseluruh China dan 10 kes disahkan dan dilaporkan diluar China seperti Thailand (dua kes), Korea Selatan (satu kes), Jepun (satu kes) Amerika Syarikat (satu kes) dan Vietnam(dua kes). Singapura adalah negara yang baharu melaporkan sebanyak satu kes.

Sebanyak 17 kes kematian telah dilaporkan di Wilayah Hubei, China sehingga kini.

Untuk langkah pencegahan, orang ramai disaran supaya mengekalkan tahap kebersihan diri yang tinggi, mengamalkan amalan kerap mengamalkan mencuci tangan dengan menggunakan air dan sabun, mengamalkan adab batuk yang baik seperti menggunakan sapu tangan, mengurangkan aktiviti luar atau berada di tempat yang sesak dengan orang ramai.

Orang ramai yang mengalami batuk dan selesema tidak digalakkan untuk berada di tempat awam yang sesak dan digalakkan memakai penutup hidung dan mulut.

Manakala, pelancong atau penduduk yang mempunyai gejala demam selepas pulang dari Wuhan, China dinasihatkan segera untuk mendapatkan rawatan di hospital atau klinik dan dinasihatkan untuk memakai penutup hidung dan mulut.


PKPB: Operasi JPN Di Zon Tawau, UTC Keningau

TAWAU : Jabatan Pendaftaran Negara (JPN) bagi Zon Tawau akan beroperasi mulai 8 pagi sehingga 1 tengah hari sepanjang Perintah Kawalan Pergerakan Bersyarat (PKPB) dilaksanakan.

Pengarah JPN Sabah Khairrul Aminus Kamaruddin berkata operasi dari Isnin hingga Jumaat itu membabitkan JPN Semporna, JPN Kunak, JPN Lahad Datu, JPN cawangan Tungku serta JPN Pusat Transformasi Bandar (UTC) Tawau.

“Hal ini mengambil kira perkembangan dan situasi semasa jangkitan COVID-19 di kawasan berkenaan,” katanya dalam satu kenyataan di sini, hari ini.

Selain Tawau, menurutnya JPN UTC Keningau akan beroperasi setiap Selasa hingga Jumaat pada 8.30 pagi hingga 2.30 petang.

Pelanggan dinasihati menangguhkan urusan di JPN sehingga tempoh pelaksanaan PKPB berakhir sekiranya tiada urusan kecemasan.

Khairrul Aminus berkata maklumat lanjut boleh didapati melalui laman sesawang JPN di www.jpn.gov.my atau Facebook Jabatan Pendaftaran Negara Malaysia.

Di samping, pelanggan boleh menghubungi Pejabat Perkhidmatan Pelanggan JPN Sabah di talian 088-488300, 088-488301 atau 088-488365. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Patuh SOP, Empat Pemilik Premis Dikompaun RM40 Ribu

PENAMPANG: Masih ada pihak ingkar Prosedur Operasi Standard (SOP) Perintah Kawalan Pergerakan (PKP) meskipun arahan ini sudah mencapai tahap 3.0.

Ketua Pegawai Penguat kuasa Negeri merangkap Timbalan Pengarah Kementerian Perdagangan Dalam Negeri dan Hal Ehwal Pengguna (KPDNHEP) Sabah Taha Julai berkata pihaknya berjaya mengeluakan empat kompaun pada awal tempoh pelaksanaan PKP 3.0 di negeri ini.

“Meskipun arahan serta amaran kerap dikeluarkan masih ada pihak yang ingar dan kita terpaksa mengeluarkan empat kompaun dalam tempoh du ahti berturut-turut pada fasa awal pelaksanaan PKP ini.

“Kesalahan itu membabitkan tiga pelanggaran mengikut Akta 342, Akta Pencegahan Dan Pengawalan Penyakit Berjangkit 1988 melibatkan empat buah premis perniagaan di daerah Penampang iaitu menjalankan operasi di sektor yang tidak dibenarkan.

“Kesemua pemilik perniagaan tersebut dikompaun masing-masing sebanyak RM10,000,” katanya.

Menurutnya operasi penguatkuasaan pematuhan SOP PKP 3.0 dilaksanakan bersama-sama 16 orang pegawai penguatkuasa KPDNHEP di sekitar daerah terbabit.

Katanya pemeriksaan pematuhan SOP PKP ini akan dijalankan secara berterusan sepanjang PKP 3.0 berkuat kuasa.

“KPDNHEP turut menjalankan pemeriksaan terhadap orang awam yang dibuat secara rawak terutamanya pematuhan SOP PKP seperti penjarakan fizikal, penggunaan aplikasi MySejahtera yang betul dan sebagainya.

“Pemeriksaan ini tidak tertumpu hanya di Penampang semata-mata malah ianya dijalankan di seluruh negeri dan kita akan menjalankan tindakan sewajarnya kepada pihak yang ingkar,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Kau Tidak Setaraf Dengan Anak Aku, Jangan Mimpi Mahu Jadi Suami Dia’ – Ibu Marah Peniaga Makanan Bercinta Dengan Anaknya

Video seorang ibu memarahi penjaja makanan di tepi jalan tular di media sosial sejak 19 Januari 2020.

Berdasarkan video berdurasi 30 saat itu, si ibu sedang membebel memarahi lelaki berkenaan yang dikatakan menjalinkan hubungan dengan anak perempuannya.

Tetapi hubungan mereka tidak dapat diterima oleh si ibu yang kemudian datang bersama dengan anak perempuannya berdepan dengan lelaki itu.

"pekerjaan penjual cilok, berani macarin anak saya, pendidikan kamu itu gak level dg anak saya" pic.twitter.com/lxHw3Wzv50

Dengan nada suara yang tinggi si ibu berkata bahawa lelaki itu tidak layak bercinta dengan anaknya.

“Kau tu tak sama level dengan anak aku. (Apa tahap) pendidikan kau berbanding dengan anak aku?Status kau tu cuma berniaga macam ni (menjaja di tepi jalan).

“Ini yang kau nak bangga kan? Macam ni nak jadi suami kepada anak aku?!” kata wanita itu sambil menunjuk-nunjuk muka lelaki itu sebelum mengambil penutup periuk dan mencampakkannya ke lantai.

Masih ingat video ini? semuanya salah paham, mereka hanya lagi syuting dan mereka sebagai talent. pic.twitter.com/vVUQsVZjHj

“Sampai bila pun, jangan berminpilah nak jadi suami kepada anak aku, paham!?” tegasnya yang kemudian menarik tangan anaknya pulang.

Video itu mengundang pelbagai reaksi netizen yang kesal dengan sikap angkuh si ibu.

“Kalau ye pun tak nak terima lelaki itu, tak payahlah nak merendah-rendahkan dia,” kata netizen.

Bagaimanapun, itu semua hanya lakonan sahaja.

Disebabkan video viral itu, ibu kepada pelakon wanita itu dikecam teruk oleh netizen membuatkan si anak terkilan.

“Padahal cuma sebagai talent (lakonan) dan diserang ramai orang…”


Wanita Maut, Kenderaan Dinaiki Dihayutkan Arus Deras Di Tongod

TONGOD: Seorang wanita warga Indonesia lemas, manakala majikannya berjaya menyelamatkan diri selepas pacuan empat roda yang mereka naiki hanyut di sungai Kampung Semundoh dekat Tongod, hari ini.

Dalam kejadian 11.30 pagi itu, mangsa Maria Pongli, 35, dan majikannya, Lee Yoke Cheng, 64, dalam perjalanan dari kebun kampung berkenaan menuju ke pekan Telupid dengan menaiki Toyota Hilux.

Difahamkan lelaki terbabit menghentikan seketika kenderaannya di atas bukit, namun tiba-tiba pacuan empat roda itu hilang kawalan lalu terjunam ke dalam sungai.

Ketua Balai Bomba dan Penyelamat (BBP) Kinabatangan, Nur Azlan Shah Jamalludin berkata, pihaknya menerima panggilan berhubung kejadian itu pada 12.02 tengah hari dan seramai empat anggota dikejar ke lokasi yang terletak sejauh 130 kilometer dari balai.

“Menurut maklumat, kenderaan terbabit hanyut dibawa arus dan ada mangsa terperangkap didalamnya.

“Bagaimanapun, lelaki terbabit berjaya menyelamatkan diri, manakala seorang wanita iaitu pekerjanya hilang dalam kejadian itu,” katanya ketika dihubungi, hari ini.

Nur Azlan berkata, sebaik tiba di lokasi, wanita berkenaan berjaya ditemui oleh orang awam di sungai berkenaan kira-kira 40 meter dari lokasi kejadian.

“Mangsa disahkan meninggal dunia dan mayatnya diserahkan kepada polis untuk tindakan lanjut.


Indonesia Sekat Akses Internet Di Timur Papua

JAKARTA: Indonesia bertindak menyekat akses ke internet di timur Papua, bagi menghalang mesej berbaur hasutan daripada dimuat naik, sekali gus meningkatkan insiden keganasan di wilayah itu.

Keputusan itu dibuat selepas penunjuk perasaan membakar beberapa bangunan, pasar dan penjara, berikutan layanan tidak sewajarnya terhadap golongan pelajar dan insiden diskriminasi etnik.

Polis turut menghantar 1,200 anggota tambahan ke Papua bagi mengawal keganasan di beberapa bandar, termasuk Timika sejak Isnin lalu.

Timika adalah lokasi berhampiran lombong tembaga, Grasberg, yang dikendalikan oleh satu unit syarikat perlombongan, Freeport McMoran di Indonesia, selain di Manokwari, Sorong dan Fakfak.

Menteri Keselamatan, ketua polis dan komander tentera dilaporkan tiba Sorong hari ini, bagi memantau keadaan tetapi tiada demonstrasi dilaporkan berlaku di kawasan berkenaan.

Walaupun, gerakan puak pemisah berlaku di Papua sejak beberapa dekad lalu, tetapi aduan semakin meningkat mengenai pelanggaran hak asasi oleh pasukan keselamatan Indonesia.

Dalam insiden terbaharu yang mencetuskan kemarahan penduduk tempatan dipercayai membabitkan serangan perkauman terhadap pelajar Papua, yang ditahan minggu lalu.

Pelajar terbabit dilaporkan ditahan di asrama mereka di Surabaya, Jawa Barat kerana dilaporkan tidak menghormati bendera Indonesia pada majlis sambutan Hari Kebangsaan negara itu. – Reuters


(VIDEO) Pelamin Anganku Musnah

JAKARTA: Impian seorang lelaki untuk berkahwin dengan gadis cantik dikenalinya di Facebook akhirnya berkecai di saat mereka hampir diijabkabulkan selepas mendapati wajah wanita itu tidak sama dengan gambar yang di media sosial berkenaan.

Menurut laporan Tribunnews, lelaki itu yang dikenali sebagai Yusuf dan bekerja di Korea Selatan berkenalan dengan seorang wanita Indonesia yang bekerja di Taiwan menerusi Facebook.

Yusuf kemudiannya jatuh cinta dengan wanita itu yang sering memuat naik gambarnya yang cantik di Facebook dan hubungan mereka berlangsung selama dua tahun.

Walaupun tidak pernah bersua muka kerana jarak yang jauh, pasangan itu menjalinkan hubungan cinta dan sering berhubung melalui media sosial.

Selepas dua tahun menjalinkan hubungan jarak jauh, Yusuf akhirnya mengambil keputusan datang ke Taiwan untuk menikahi gadis yang dicintainya itu.

Bagaimanapun, ketika majlis perkahwinan mereka, Yusuf terkejut apabila mendapati wajah kekasihnya itu jauh berbeza dengan gambar yang terdapat di Facebook.

Kecewa kerana ditipu wanita berkenaan, Yusuf mengambil keputusan membatalkan perkahwinan itu dan pulang semula ke Korea Selatan dengan penuh kekecewaan.

Kisah Yusuf mula tular di Internet baru-baru selepas lelaki itu menceritakan dan turut memuat naik gambar wanita itu dan ketika majlis perkahwinan mereka di Taiwan.

Yusuf berkata, dia juga mengalami kerugian kira-kira Rp10 juta (RM2,948) yang diminta wanita itu sebagai persediaan majlis perkahwinan mereka.

Selain itu, sepanjang hubungan mereka, wanita itu sering meminta wang daripadanya.

“Ya saya kecewa dan kejadian ini menjadi pengajaran kepada saya,” katanya.- Agensi


Cubaan Dua Lelaki Seludup Barang Runcit, Makanan Sejuk Beku Ke Indonesia gagal

TAWAU – Cubaan menyeludup keluar barangan runcit dan makanan sejuk beku ke Indonesia gagal selepas dua lelaki ditahan Agensi Penguatkuasaan Maritim Malaysia (APMM) Zon Maritim Tawau di perairan Tanjung Doris, Tawau, Isnin lepas.

Timbalan Pengarah Zon Operasi Komander Maritim Mohd Yusri Hussin berkata dalam kejadian 8.30 malam itu, dua lelaki itu ditahan selepas menjuragani sebuah bot jongkong dipercayai menuju ke Pulau Nunukan pada kedudukan 0.9 batu nautika Timur perairan terbabit.

Pemeriksaan mendapati muatan barangan di bot jongkong berkenaan tidak mempunyai sebarang dokumen yang sah daripada Jabatan Kastam Diraja Malaysia (JKDM) Tawau.

Beliau berkata, barangan dan bot jongkong yang dirampas dianggarkan bernilai kira-kira 100-ribu ringgit.

Kedua-dua lelaki masing- masing berumur 32 dan 48 tahun itu ditahan untuk siasatan di bawah Akta Kastam 1967.

Dalam pada itu, Komander Maritim Mohd Yusri menyarankan orang awam agar memberikan kerjasama dengan menyalurkan maklumat mahupun aduan salah laku jenayah maritim menerusi Pusat Operasi, Zon Maritim Tawau di talian 089-750116 atau MERS 999.


PRN Sabah: STAR Keluar PN Jika Tak Diberi 18 Kerusi – Jeffrey Kitingan

PUTRAJAYA: Parti Solidariti Tanah Airku (STAR) tidak teragak-agak untuk keluar daripada Perikatan Nasional (PN) sekiranya tidak mendapat sekurang-kurangnya 15 kerusi dalam Pilihan Raya Negeri (PRN) ke-16.

Presidennya, Datuk Dr Jeffrey G Kitingan berkata, perkara itu mengambil kira kehendak rakyat yang mahu parti tempatan menerajui pentadbiran negeri.

“Kami yakin STAR boleh menang banyak kerusi dalam PRN kali ini dan kami bersedia untuk bertanding 15 hingga 18 kerusi jika diberi peluang.

“Tetapi, sekiranya STAR hanya diberi enam atau lapan kerusi, baik kami bertanding sendiri,” katanya ketika ditemui di sini hari ini.

Terdahulu beliau antara 33 Ahli Dewan Undangan Negeri (ADUN) Sabah hadir bagi mendengar prosiding rayuan untuk menggantung keputusan Mahkamah Tinggi berkaitan pembubaran Dewan Undangan Negeri (DUN) Sabah.

Dalam pada itu, Jeffrey meminta agar keputusan agihan kerusi yang dilakukan perlu diagih sama rata dengan mengambil kira sentimen rakyat di Sabah.

“Sentimen yang ada ketika ini iaitu parti politik dari Semenanjung mendominasi politik Sabah (dan) perkara itu tidak perlu berulang kerana ini yang rakyat tidak mahu.

“Sebab itu pembahagian kerusi (mengikut parti) perlu diagih secara adil dan sama rata bagi menghormati sentimen kenegerian Sabah.

“Rakyat juga mahu lihat kerusi Barisan Nasional (BN) kurang atau seimbang (dalam PRN Sabah) untuk beri penghormatan kepada parti tempatan,” ujarnya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengetua antara 16 didakwa bakar, bunuh remaja

DHAKA: Seorang pengetua antara enam belas orang di sebuah madrasah didakwa berhubung pembunuhan seorang remaja perempuan yang dibakar mati selepas melaporkan gangguan seksual terhadapnya.

Nusrat Jahan Rafi, 19, disimbah minyak tanah dan dibakar di bumbung madrasahnya pada 6 April lalu, beberapa hari selepas membuat laporan polis kerana diganggu secara seksual oleh pengetuanya, Siraj Ud Doula, lapor BBC.

Dia dilaporkan mengarahkan pembunuhannya dari penjara apabila Nusrat enggan menarik balik tuduhan terhadapnya.

Menurut BBC, suspek merancang pembunuhan itu supaya kelihatan seperti bunuh diri, namun Nusrat yang mengalami lecuran pada 80 peratus badannya sempat memberi keterangan kepada polis sebelum meninggal dunia pada 10 April lalu.

Kes itu mencetuskan protes besar-besaran di Bangladesh.

Dhaka Tribune memetik polis berkata, keterangan 92 saksi direkodkan dalam siasatan mereka. Siraj ditahan pada 27 Mac lalu atas laporan polis Nusrat. Pada 6 April, wanita itu pergi ke sekolah untuk peperiksaan sebelum dipujuk ke bumbung madrasah dan dibakar sekumpulan orang yang memakai burka. – Agensi


Penduduk Halang Jenazah Jururawat Positif Covid-19 Dikebumi Di Kampung Sendiri

JAKARTA: Penduduk sebuah desa di Jawa Tengah, Indonesia bertindak menghalang pihak berkuasa mengebumikan jenazah jururawat yang meninggal dunia kerana virus COVID-19 di kawasan tanah perkuburan di kampung mereka.

Menurut media tempatan, Nuria Kurniasih, 38, jururawat di Rumah Sakit Umum (hospital) Dr Kariadi, Semarang, meninggal dunia pada Khamis lalu, selepas seminggu dirawat akibat jangkitan virus itu.

Jenazah sepatutnya dikebumikan di kampung halamannya di Pemakaman Umum Sewakul, pada Khamis, namun sekumpulan penduduk desa itu menghalang pihak berkuasa berbuat demikian kerana bimbang virus itu akan tersebar di desa mereka.

Van jenazah terpaksa berpatah balik ke hospital dan jenazah kemudiannya dikebumikan di kawasan perkuburan di hospital Dr Kariadi, Semarang.

Menurut media tempatan, sekumpulan penduduk menghalang pihak berkuasa daripada memasuki tanah perkuburan di desa itu sekalipun semua persiapan pengebumian telah dilakukan, malah keluarga jururawat itu turut menangis dan merayu agar penduduk kampung tidak berbuat demikian.

Gabenor Jawa Tengah, Ganjar Pranowo dalam satu kenyataan menyatakan kekesalan berhubung kejadian itu dan berharap kejadian sedemikian tidak berulang apatah lagi membabitkan seorang petugas kesihatan, yang berjasa kepada masyarakat dan negara.

Ketua Desa Sewakul, Purbo memohon maaf kepada keluarga jururawat itu dan menyatakan beliau tidak berdaya menghalang tindakan agresif sekumpulan masyarakat di desa itu.

Warganet di media sosial dan Persatuan Perawat (jururawat) Nasional Indonesia seperti dipetik agensi berita ANTARA, turut mengecam tindakan sekumpulan masyarakat berkenaan.


738 ahli Peladang di Sebatik beli LPG lebih murah

TAWAU, 27 Okt – Program jualan bersasar Liquid Petroleum Gas (LPG) untuk Unit Peladang di Pulau Sebatik dekat sini, membolehkan 738 anggotanya membeli satu tong gas masak 14kg pada harga lebih murah berbanding harga pasaran di kawasan berkenaan ketika ini.

Anggota Parlimen Kalabakan, Ma’mun Sulaiman berkata anggota peladang Sebatik ditawarkan harga di bawah RM40 berbanding harga pasarannya RM42.

“Selain menikmati harga lebih murah, program ini sekali gus dapat membantu penguatkuasa menangani masalah ketirisan barang bersubsidi tersebut dari tanah besar Tawau,” katanya kepada pemberita selepas menyempurnakan pelancaran penjualan bersasar LPG kepada ahli unit Peladang Zon Sebatik di balai raya Kampung Sungai Tongkang di sini, hari ini.

Dalam pada itu Ma’mun menyarankan pengguna membuat laporan berbukti kepada pihak berkuasa sekiranya merasa ditipu berkaitan pembelian LPG yang diisi air.

“Perkara itu ada berlaku dan ada pengguna terkena, beli 14kg LPG tetapi penggunaan tidak sampai seminggu, kita minta pengguna yang ‘terkena’ membuat laporan,” katanya lagi.